Logopédiai szakrendelés Adán - Ingyenesen magyar nyelven

Február elsejével megkezdte működését a logopédiai szakrendelés az Adai Egészségházban. Az ellátás ingyenes, és jelenleg még csak magyar nyelven vehető igénybe.

A logopédiai szolgáltatás mellett az érdeklődőknek lehetőségük van ellátogatni a témával kapcsolatos előadásokra is.
Radók Csilla, Ada: „Elsősorban a szülők informálása miatt tartom fontosnak, amiből nagyon sokat tudnak a hétköznapokban meríteni. Ha én is tudtam volna néhány dolgot korábban, akkor az első szülött gyermekemnél nem követtem volna el ezeket a hibákat. Úgyhogy nagyon örülök annak, hogy megszervezték, és remélem, hogy minél több anyukához eljut, így a következő előadásokon még többen leszünk.”
A szülők elismerően nyilatkoztak az új szolgáltatásról, valamint a logopédiai előadások megvalósulásáról, hiszen erre korábban Ada községben még nem volt lehetőség. Az előadások által nagyon hasznos ismereteket kaphatunk, amelyek segítségével mi, magunk is segíteni tudjuk a gyerekeinket.
Horváth Éva, péterrévei szülő: „Két gyermekem van, egyik 6 éves, másik kettő és fél, a kislányom másfél éves korában már szépen beszélt, de a kisfiam egy kicsit később kezdett el beszélni, és most ez próbáljuk csiszolni.”
Csuvik Zsófia logopédus elmondta, első lépésben felmérte az idén iskolába készülő, hatéves gyermekeket, velük kezdte meg a munkát. Ez szám szerint 102 gyereket, 9 intézményt és 4 települést jelent, ebből 61 gyermeknél észleltek valamilyen logopédiai problémát. A leggyakrabban előforduló probléma az sz, z, c és r hangok nem megfelelő ejtése.„Egy magyarországi protokollt követek, hiszen ez a szolgáltatás itt első ízben van, és ez a magyarországi protokoll azt mutatta, hogy az iskola előkészítősök, vagyis a végzős óvodásokkal végezzük először is ezt a szolgáltatást, és aztán jöhetnek sorba a középsős óvodások, a beszédindítás, ugye a háromévesek, és így tovább.”
A hét három napján az ellátás terepen, az óvodákban zajlik. A hét másik két napján az egészségházban fogadja a logopédus a gyerekeket szülőkkel együtt, felmérésre, vizsgálatra vagy esetleg tanácsadásra, informálásra.„Az első témám az Otthon is logopédia címet kapta, hiszen én úgy gondolom, hogy a szülőkkel partnerként kell, hogy együttműködjünk, és itt arról lesz szó, hogy hogyan tudják segíteni az én munkámat az otthoni tevékenység során. Lesz szó még a korai beszédfejlődésről, hogy mikor kell indulnia a beszédnek, lesz szó a különböző beszédhibákról, érinteni fogom a szabálytalan nyelést, mivel ez is sok gyereket érint, ebből ered számos hanghiba, beszélni fogok még egyébként a szoptatás és a logopédia kapcsolatáról, hiszen ez is nagyon fontos, és nem biztos, hogy minden szülő tájékozott a témában, szó esik még a dadogásról, lenőtt nyelvfékről, úgyhogy sok témát fogunk érinteni.”
A logopédiai előadások minden hónap utolsó hétfőjén kerülnek megrendezésre az Adai Egészségház legfelső emeletén, 17:00 órai kezdettel. A részvétel ingyenes, jelentkezni Csuvik Zsófiánál lehet, vagy a logopedia.ada@gmail.com e-mail címen.

Ingyenes logopédiai szakrendelés Adán

Február 1-jétől megkezdte működését a logopédiai szakrendelés az Adai Egészségházban.

Logopédus az a szakember, aki a beszédhibás
személyekkel foglalkozik.
A logopédiai szakrendelés ingyenes az Adai Egészségházban.
Jelenleg még csak magyar nyelven működik
a logopédiai szakrendelés Adán.
A logopédiai szolgáltatás mellett,
logopédiával kapcsolatos előadásokon is
részt vehetnek az érdeklődők.
Az előadásokon több szülő is részt vesz,
akik nagyon elégedettek az új szolgáltatással.
A szülők szerint az előadásokon
nagyon hasznos információkat kapnak.
A szülők szerint az előadásoknak köszönhetően
még többet tudnak segíteni gyermekeiknek.
A logopédiai foglalkozásokat és előadásokat
Csuvik Zsófia, logopédus tartja.
A logopédiai szolgáltatás a hét 3 napján az óvodákban történik.
A hét másik 2 napján az egészségházban
fogadja a logopédus a gyerekeket szülőkkel együtt.
A logopédiai előadásokat minden hónap utolsó hétfőjén
tartják meg az Adai Egészségház legfelső emeletén.
A logopédiai előadások délután 5 órától kezdődnek.
A részvétel ingyenes,
jelentkezni Csuvik Zsófiánál lehet,
vagy a logopedia.ada@gmail.com e-mail címen.


A Szabadkai Egyházmegye püspökévé szentelték msgr. Slavko Večerint

Felszentelték Msgr. Slavko Večerint, a Szabadkai Egyházmegye új püspökét ma délelőtt az észak-bácskai városban. A szertartást az Avilai Szent Teréz-székesegyházban tartották.

A főszentelő Német László nagybecskereki megyéspüspök, a társszentelők, pedig Pénzes János nyugalmazott szabadkai megyéspüspök és Džudžar Djura, a bácskeresztúri Szent Miklós Görögkatolikus Eparchia püspöke voltak.
Bevonulással és harangszóval kezdődött a püspökszentelési ceremónia az Avilai Szent Teréz-székesegyházban, Szabadkán. Miután a püspökök elfoglalták a helyüket felkérték Német Lászlót, a főszentelő püspököt, hogy kezdje el a szertartást. Ezt követően felolvasták Slavko Večerin okmányát.
Német László a ceremónia keretében bemutatta a püspöki hivatást: „Mire szentelnek fel egy püspököt? Az elméleti válaszon nem sokat kell gondolkodnunk. A mai szentelésed által az apostoli testület utódainak közösségébe lépsz. Püspök leszel, apostol utód, akire a világegyház egy részét bízta a Jóisten. Az Egyház püspökei testületet képeznek. Ez a testület az apostolok testületének az utódja.”
Miután Slavko Večerin letette ígéretét, arcra borult az oltáron, a résztvevők pedig térde ereszkedve imádkoztak.
Majd a kézrátétel következhetett, amelynél a főszentelő püspök két kezét Slavko Večerin fejére helyezte, a többi püspökkel egyetemben. A kézrátétel után az evangéliumos könyvet nyitották ki a feje fölött.
Ezt követően megkenték a fejét a szent olajjal. Végül átnyújtották neki az evangéliumos könyvet, megkapta a gyűrűt, a mitrát és a pásztorbotot, majd elfoglalta helyét a püspöki székben.
Az Eucharsztia liturgiáját már az újonnan felszentelt püspök vezette, ezt követően Slavko Večerin pedig köszönetet mondott: „Köszönettel az életért, a papságért, valamint ezért a küldetésért, amit a püspökszentelés kegyelme által az Úr immár nekem ajándékozott. Az ő szentszíne elé járultam, alázatos lélekkel és elcsodálkozva, titokzatos jelenlétének, szeretetének és irgalmának nagysága előtt.”
A szentmise végén az új püspök a diakónusokkal a tiszteletadást követően körmenetben vonult ki a szabadkai székesegyházból.

Püspököt szenteltek Szabadkán

Tegnap a Szabadkai Egyházmegye püspökévé szentelték msgr. Slavko Večerint.

Tegnap november 14-e,
szombat volt.
A szertartást a szabadkai
Avilai Szent Teréz
templomban tartották.
Sok éven keresztül
Pénzes János volt
a püspök a Szabadkai
Egyházmegyében.
Idén nyugdíjba ment
Pénzes János,
ezért lett új püspöke
a Szabadkai Egyházmegyének.
Idén 2020 van.
Nagyon szép szentmise
volt tegnap
a püspöki szentelés
alkalmával.
A koronavírus-járvány miatt
kevesebben vehettek
részt a szertartáson tegnap.
A püspökké avatáskor
az új püspök fejét
megkenték szent olajjal,
megkapta az evangélikus
könyvet, a gyűrűt, a mitrát
és a pásztorbotot.
A mitra a püspök
díszes, csúcsíves sapkája.
Ezután hivatalosan is
elfoglalta a helyét
a püspöki székben
msgr. Slavko Večerin.
Slavko Večerin a szertartás
után megköszönte,
hogy a Szabadkai
Egyházmegye püspöke lehet.


Barátkozni, feltöltődni, imádkozni

Barátkozási Napot szervezett a Horgos melletti Domus Pacisban a Keresztény Értelmiségi Kör. A délelőtti szentmise után előadások következtek, délután pedig megtartották a Keresztény Értelmiségi Kör évi közgyűlését.

A Keresztény Értelmiségi Kör minden évben, 2002 óta folyamatosan megszervezi a Barátkozási Napot, általában Horgoson, a Domus Pacis Ferences Lelkigyakorlatos Házban. Az eseményre Vajdaság minden szegletéből mintegy 90 hívő látogatott el. A Barátkozási Napnak sok visszatérő résztvevője van, akik a lelki feltöltődés reményében érkeznek Horgosra.
Neveda Éva, Bezdán: „Többedszerre vagyok már itt, és nagyon-nagyon sokszor, tulajdonképpen barátkozni, feltöltődni, imádkozni, és az előadásrészét magamévá tenni jövök. Itt az előadások nagyon csodálatosak tudnak lenni, nagyon jó előadók vannak.”
Horváth Endre, hajdújárási-ludasi plébános a személyes ima fontosságáról tartott előadást.„Az előadás azért szól az imáról, mert jövőre szentév van. Minden 25. év szentév, és a pápa hirdette meg, mint a szentév előtti évet, az ima évét. Az imának igazából csak akkor van értelme, ha személyes. Ez azt jelenti, hogy egy valódi kapcsolatot jelent a Jóistennel, ami nem egyszerű dolog, mindig kihívás,  viszont ez az, ami igazából élővé teszi az ember hitét.”
A Barátkozási Nap célja, hogy minél jobban összehozzák a vajdasági hívőket.
Borbély Béla, elnök, Keresztény Értelmiségi Kör: „Szentmisével kezdtük el ezt a Barátkozási Napunkat, amelyet Szél József atya, kispiaci plébános mutatott be. Többek között az összetartozásról, az egységről szólt ez a szentbeszéd a szentmise alatt. Örülünk, hogy az atya is itt tudott lenni, és elvállalta a szentmise bemutatását.”
Délután megtartották a Keresztény Értelmiségi Kör évi közgyűlését is, amelyen beszámoltak az elmúlt időszakról, és tájékoztatták a tagokat, hogy mire számíthatnak még ebben az évben, valamint ismertették a különböző jövőbeni programokat.

Barátkozási Napot tartottak Horgoson

Tegnap Barátkozási Napot szerveztek Horgoson.

Tegnap június 22-e, szombat volt.
A Barátkozási Napot a Keresztény Értelmiségi Kör szervezte meg.
A horgosi Domus Pacisban tartották meg tegnap
a Barátkozási Napot.
A délelőtti szentmise után előadások következtek.
Az előadások után délután megtartották
a Keresztény Értelmiségi Kör évi közgyűlését.
Az eseményt minden évben megszervezi
a Keresztény Értelmiségi Kör.
Az eseményre Vajdaság minden részéből
90 hívő látogatott el.
A Barátkozási Napnak sok visszatérő résztvevője is van.
Horváth Endre, hajdújárási-ludasi plébános
a személyes ima fontosságáról tartott előadást.
A plébános ugyanaz, mint a pap.
A Barátkozási Nap célja, hogy minél jobban összehozzák
a vajdasági hívőket.


Jó célra sült a fánk Alsótavankúton

Hagyományos, házi fánkok várták az embereket az alsótavankúti Fánkfesztiválon. A rendezvény bevételéből a szervezők húsvéti csomagot vásárolnak a helyi és a mérgesi gyerekeknek.

A hamvazószerda előtti csütörtököt több névvel is szokás emlegetni: kövér csütörtök, falánk csütörtök és torkos csütörtök. A hagyomány szerint a közelgő nagyböjt előtt ezen a napon megengedett a szokásosnál mohóbban, torkosabban étkezni. Ilyenkor bőségesen fogyaszthatók zsírban gazdag és a farsangi időszakhoz kötődő ételek, mind például a fánk.
Križanović Anton: „Kövér csütörtöknek hívják, és itt csinálnak fánkokat és forralt bort. Ez régi hagyomány.”
Az idén először megrendezett alsótavankúti Fánkfesztivált nagy érdeklődés övezte. Nem csak helyiek jöttek el, hanem a környező településekről is érkeztek látogatók.
Ankica Katić: „Láttuk, hogy közzétették az első tavankúti Fánkfesztivál meghívóját. Eldöntöttük, hogy eljövünk a kövér csütörtökre, ami egy nagyböjt előtti hagyomány. Kövér csütörtökön egész nap lehet enni zsírosat, kilencszer is. Eldöntöttük, hogy eljövünk és támogatjuk ezt a humanitárius rendezvényt.”
A rendezvényt jótékony céllal szervezték, ugyanis az eladott fánkok árából származó bevételt a helyi és mérgesi gyermekek húsvéti meglepetéseire szánják.
Dejan Loncarević, szervező, Alsótavankúti Fánkfesztivál: „Ez a kövér csütörtök napja, és ezt mind tudjuk a faluban. Ennek megfelelően szerettünk volna megszervezni egy új rendezvényt, amely ilyen szép és résztvevőben gazdag. Elsősorban az volt a célunk, hogy a közelgő húsvétra biztosítsunk ajándékcsomagokat a gyerekeknek. Lényegében jótékonysági akcióra gondoltunk, amelyet a mai napra jelöltünk ki.”
A kövér csütörtöki akción senki sem maradt éhesen, ugyanis alig néhány órán belül az összes fánk elfogyott. A rendezvényen eper- és baracklekváros, illetve mogyorókrémes fánkokat lehetett vásárolni, melyeket a helyi háziasszonyok készítettek. Az érdeklődők zene mellett forralt borozhattak és barátkozhattak is.

Fánkfesztivált tartottak Alsótavankúton

Fánkfesztivált tartottak tegnap Alsótavankúton.

Tegnap február 16-a, csütörtök volt.
Hagyományos, házi fánkok várták az embereket
az alsótavankúti Fánkfesztiválon.
A fesztiválon összegyűjtött pénzből a szervezők
húsvéti csomagot vásárolnak
az alsótavankúti és a mérgesi gyerekeknek.
A Fánkfesztiválon a finom fánkok mellett
forralt bort is lehetett fogyasztani.
A fesztiválra sok érdeklődő érkezett
a környező településekről is.
A fesztiválon senki sem maradt éhesen,
mivel pár óra alatt az összes fánk elfogyott.
A rendezvényen eperlekváros, baracklekváros
és mogyorókrémes fánkot lehetett vásárolni.
A fánkokat az alsótavankúti háziasszonyok készítették.
Nagyon jó hangulatban telt el tegnap
az alsótavankúti Fánkfesztivál.


A topolyai Infó Központ a Pannon RTV részeként működik tovább

A szabadkai médiaház igazgatója arról biztosította a topolyaiakat, hogy a jövőben is minden fontos helyi hír eljut hozzájuk.

Mától a topolyai Infó Központ és a hozzá tartozó Régió Rádió, valamint az Express Channel televíziós csatorna a szabadkai Pannon RTV részeként folytatja működését. A helyi médiaközpont régi formájában már nem tudott fennmaradni a 2014-ben elkezdődött magánosítás után. Ezzel a tulajdonosváltással biztosították további munkáját.
A Régió Rádióban továbbra is magyar, szerb és szlovák nyelvű műsorok hallhatók a már megszokott 107.9 MHz-en azzal, hogy hétköznaponként délután egy órától másnap reggelig, valamint egész hétvégén a Szabadkai Magyar Rádió adása szól majd.
Szabolcski Szabolcs, igazgató, Infó Központ: „Reggel kilenctől délután egyig szerb nyelvű műsorok mennek a rádióban. Fontos kihangsúlyozni, hogy fele-fele arányban élnek a szerbek, valamint a magyar közösség tagjai, valamint a többi közösség tagjai. Kilenctől egy óráig szerb műsor, másnap reggel kilencig a Szabadkai Magyar Rádió műsora lesz hallható.”
Csütörtökön és pénteken szlovák műsort sugároznak fél 9-től 9 óráig a Régió Rádióban. Ami az Express Channel televíziós csatornát illeti, számára a Pannon Televízió biztosítja majd a tartalmat. Agárdi Gábor, a Pannon RTV igazgatóhelyettese elmondta, a tulajdonosváltással a cél az volt, hogy megóvják a munkatársakat, illetve hogy a jövőben fejlesszék az Infó Központot: „Reméljük, hogy azzal, hogy a Pannon RTV-hez kerülnek, tudunk majd egy kicsit javítani az ottani munkakörülményeken, valamint a műsoron is, amit ott sugároznak a kollégák. Sajnos most még nem rendelkezünk megfelelő emberállománnyal, hogy nagy változtatásokat vigyünk véghez, de szépen, lassan fogjuk ezt elindítani.”
Topolyáról és a környező településekről így minőségibb tartalmak kerülnek majd ki. A Pannon RTV igazgatója, Bodzsoni István arról biztosította a topolyaiakat, hogy a jövőben is minden fontos helyi hír eljut hozzájuk.
A Közügyekben bővebb beszélgetést láthatnak Bodzsoni Istvánnal, a Pannónia Alapítvány ügyvezetőjével.

Mától a topolyai Infó Központ és az Express Channel a Pannon RTV részeként működik

Mától a topolyai Infó Központ és a hozzá tartozó Régió Rádió a Pannon RTV részeként működik.

Mától a topolyai Express Channel televíziós csatorna is
a szabadkai Pannon RTV részeként működik.
Ma január 17-e, hétfő van.
A szabadkai Pannon RTV igazgatója
megnyugtatta a topolyai lakosokat,
hogy a továbbiakban is minden fontos hír eljut hozzájuk.
A Pannon RTV igazgatóját Bodzsoni Istvánnak hívják.
A topolyai Régió Rádióban továbbra is
magyar, szerb és szlovák nyelvű
műsorok lesznek hallhatóak.
A Régió Rádió továbbra is a megszokott
107.9-en lesz hallható.
Változás lesz, hogy hétköznaponként délután 1 órától
másnap reggelig valamint egész hétvégén
a Szabadkai Magyar Rádió műsorai szólnak majd
a topolyai Régió Rádióban.
A Szabadkai Magyar Rádió is a Pannon RTV részeként működik.
A topolyai Express Channel televízióban
a Pannon Televízió műsorai lesznek láthatóak.


Nagyboldogasszony ünnepe van

A katolikus egyházban ez számít a legnagyobb Mária-ünnepnek. Ennek kapcsán szentmisét mutattak be Topolyán, a Sarlós Boldogasszony templomban.

Harkai Erzsébet rendszeresen jár a hétvégi szentmisékre. Nagyboldogasszony napja azért is jelent sokat számára, mert így gyűjt hitet és reményt a jövőben való boldoguláshoz: „Ha bírok, akkor vasárnaponként eljárok a misére, vagy szombaton este, vagy vasárnap este, amikor bírok.”
Az istenszeretőknek minden a javára válik - vélekedik Bencsik Irén, aki gyakran jár a topolyai templomba: „A szentmise a mindennapjaimnak a része. Erőt ad, feltöltést a napi küzdelmekben, ami minden embernek van, nekem is.”
Nagyboldogasszony napján egy olyan hittételt ünneplünk, amit gyakorlatilag az első század óta vall a kereszténység - mondta Szakály József atya: „Ennek az ünnepnek nagyon kötött imádságos rendje, énekrendje van, nagyon kötött papi szövegek állnak rendelkezésre ilyenkor. Egyébként minden szentmisén. Ennek az ünnepnek talán az a különlegessége, hogy akármilyen napra esik, most éppen vasárnapra, de akármilyen napra esne, mindig a legnagyobb ünnepélyességgel kell megtartani és megünnepelni.”
Szakály József hozzátette, amit Szűz Mária mennybevitelének eszméjében beteljesülni látunk, arra vágyunk mi is.

Nagyboldogasszony ünnepe van

Ma augusztus 15-e, vasárnap van.
Ma ünnepli a katolikus egyház
Szűz Mária mennybevételét.
Nagyboldogasszony napja az egyház
legnagyobb Mária-ünnepe.
Magyarországon is nagyon fontos
Nagyboldogasszony ünnepe.
Nagyboldogasszony ünnepét már
Szent István király uralkodása óta ünneplik
a magyar katolikus emberek.
István király nagyon régen uralkodott.
Nagyboldogasszony napján szentmiséket tartanak
a templomokban Szűz Mária mennybevétele alkalmából.


Díjazták a vajdasági tehetségeket

Kiváló vajdasági magyar diákokat, felsőoktatási hallgatókat díjaztak, és tehetség nagyköveteket kiáltottak ki Szabadkán. A díjazottak emlékplakettet, alkalmi ajándékot és az MNT által biztosított támogatást vehették át.

Kilencedik alkalommal tartották meg a Vajdasági Tehetség Gálát. A szabadkai Városháza díszterme megtelt tehetséges fiatalokkal, tanáraikkal és hozzátartozóikkal. Öt kategóriában: természet- valamint társadalomtudományok, sport és mozgáskultúra illetve képzőművészet és filmművészet valamint zeneművészet kategóriában díjazták az általános és a középiskolás diákok idei legkiválóbbjait.
Szűcs Emese, elnök, Közgyűlés, Vajdaság Tehetségsegítő Tanács: „A Tehetségsegítő Tanácsnak az elsődleges célja az, hogy megjutalmazzuk azokat a sikeres vajdasági magyar ajkú diákokat, akik valóban úgy a hazai mint a nemzetközi versenyeken kimagasló eredményeket érnek el, hiszen kitartó munkával, kemény munkával, tehetségükkel és szorgalmukkal valóban kitűnnek a kortársaik között.”
A természettudományok érdeklik a leginkább a zentagunarasi Fekecs Csabát. Informatikus szeretne lenni és középiskolába a zentai Bolyai Tehetséggondozó Gimnáziumba készül. Büszkeséggel tölti el az, hogy ma a Vajdasági Tehetségsegítő Tanács díjazottjaként beírhatta nevét a Tehetségkódex nagykönyvébe. „Megéri nekem ez az egész, hogy ezért én küzdök és továbbra is próbálkozom és járok versenyekre és csinálom és arra, hogy folytassam az egészet.”
Annak ellenére, hogy a Szabadkai Középfokú Zeneiskola hegedű szakán is kiválóan teljesített, Tóth Noémi mégis fizika szakon szeretne továbbtanulni Szegeden, ugyanis a zeneiskolával párhuzamosan a szabadkai Svetozar Marković Gimnázium természettudományi tagozatának is tehetséges, kiváló diákja. „Nagyon nagy megtiszteltetés és nagyon nagyon örülök. Úgy érzem, hogy a tanulmányaimnak ez egy nagyon szép befejezést ad.”
Horgosról-Szabadkáról indult a nagyvilágba Kiss L. László. Most a Csillagászati és Földtudományi Kutatóközpontnak az igazgatója és a Magyar Tudományos Akadémia rendes tagja. A fiatal tehetségeknek azt üzente, hogy tanulni érdemes azonban a csapatmunkára való képesség is nélkülözhetetlen a sikerhez. „Üzenetem a fiataloknak megfogalmazható: tanulni érdemes, mert az gondolom, hogy mi az vagyunk, amit tudunk bár azt szokták mondani, hogy az vagyunk, amit megeszünk, de nem. Az vagyunk, amit tudunk és ha jól tudunk, akkor bárhol megálljuk a helyünket a világ bármely pontján.”
A tehetség nagykövete címet még dr. Vitkay Kucsera Ágotának operaénekes vehette át. Az eseményen ünnepi beszédet mondott többek között Jerasz Anikó az MNT Végrehajtó Bizottságának elnöke.

Díjazták a vajdasági tehetségeket

Díjat kaptak a vajdasági magyar tehetséges diákok tegnap Szabadkán.

Tegnap június 17-e, csütörtök volt.
Tehetséges diák azt jelenti,
hogy valamiben nagyon jó, nagyon különleges a tanuló.
Például valaki nagyon jól tud számolni,
valaki nagyon szépen tud verset mondani,
valaki szépen fest, énekel vagy sportol.
Tehetséges vajdasági magyar általános iskolások,
középiskolások és felsőoktatási hallgatók
kaptak tegnap díjat.
Felsőoktatási hallgató az a tanuló,
aki egyetemen vagy főiskolán tanul.
Idén tartották meg 9. alkalommal
a Vajdasági Tehetség Gálát.
Idén 2021 van.
A szabadkai Városháza díszterme
megtelt tehetséges fiatalokkal, tanáraikkal
és családjaikkal.
A díjazottak emléktáblát, ajándékot
és az MNT által biztosított támogatást kapták.
Az MNT a Magyar Nemzeti Tanács rövidítése.
A tehetség nagykövete címet dr. Vitkay Kucsera Ágota
kapta meg.
Dr. Vitkay Kucsera Ágota 1 híres operaénekesnő.
A tehetséges tanulók nagyon örültek
a jutalmazásért és a dicséretért.
A tehetséges tanulók elmondták,
hogy érdemes sokat tanulni, mert mindig
meg van az eredménye.


Az ortodox karácsony napja van

A Julianus-naptár követői Jézus Krisztus születését ünneplik. Karácsony napja csendes, családi hangulatú.

Az ünneplés január 6-án, a böjt utolsó napjának reggelén kezdődött. Este elégették a karácsonyi tölgyfát, azaz a badnjakot. Az emberek a Hristos se rodi! - Krisztus megszületett! szavakkal köszöntik egymást. A válasz pedig erre az, hogy Vaistinu se rodi! - vagyis Valóban megszületett!
Akár a Gergely-, akár a Juliánus-naptár szerint ünneplünk, a karácsony a család, a szeretet és a remény ünnepe. Az ortodox családoknál is rengeteg hagyomány fűződik ehhez az időszakhoz, amelyek térségenként, településenként és családonként is eltérőek lehetnek.
Az ortodox gyerekek egyik kedvenc szokása a korinđanje. A kóringyálás során a gyerekek szenteste csapatokban járják a település házait, verselnek és énekelnek, a házigazdáknak áldott békés, karácsonyt kívánnak.
Anđelina Makijević, Tiszakálmánfalva:„- Legtöbbször csoportokban megyünk, mi tízen. Általában a parkban találkozunk, és megbeszéljük, hogy melyik utcákba megyünk. A Ja sam mali korinđaš és a Ja sam mali Perica dalokat szoktuk énekelni.
- Hogyan fogadnak benneteket a házigazdák?
- Örülnek nekünk.
- Miket kaptok?
- Cukorkákat, almát, diót, gyümölcsöt.
- Neked mi a legszebb ebben a szokásban?
- Hogy a barátaimmal vagyok, hogy jót szórakozunk és barátkozunk.”
Karácsony napján a legtöbb ortodox családnál sült hús van a terítéken, amit a férfiak még előző nap elkészítenek.
A háziasszonyok česnicát, vagyis ünnepi kalácsot készítenek, diós, édes formában vagy sós pogácsaként, amibe egyebek mellett aprópénzt rejtenek. Dragana Karvak, elnök, Mladost Budisava Művelődési Egyesület, Tiszakálmánfalva: „Sok minden változott, de a česnica készítésénél megmaradt, hogy tesznek bele aszalt szilvát, hogy teremjen a szilva, tesznek bele kukoricát, hogy gazdag legyen az év, hogy legyen termés a határban, a kertben, és ezt mind belekeverik a česnicában, azzal, hogy tesznek bele egy kis fadarabot is. Én személy szerint a badnjakból rakok bele, mert nincs som, hogy egészségesek legyünk. Mi ilyeneket teszünk bele, és akkor, ki melyik részét tépi le, olyan éve lesz.”
Miladin Bokorac pravoszláv esperes szerint nem szabad elfelejteni a karácsony valódi értelmét, hogy megszületett Isten fia, aki megváltja a világot. „A karácsony és minden ünnep alapvető és legfontosabb része a templomba járás és a teljes értelemben vett szent liturgiában való részvétel. A szent liturgia nem valami reggeli színházi előadás, amire eljövünk, megnézzük és hazamegyünk, hanem egy isteni szolgálat, és ennek az isteni szolgálatnak a legvégén, közösen az Úr Jézus Krisztus igaz testével és vérével áldozunk. Ha tiszteletben tartjuk ezt a szokást, és ez a szokás valóban olyasmivé válik, ami számunkra nélkülözhetetlen, akkor minden más szokás és az életünk is valóban másképp fog kinézni.”
A karácsonyi időszakban az ortodox hívek a Hristos se rodi!, vagyis Jézus megszületett! szavakkal köszöntik egymást, amire a válasz a Vaistinu se rodi!, vagyis Valóban megszületett!.

Az ortodox karácsony napja van

Ma január 7-e, szombat van.
Az ortodox hívők a Julianus-naptárt követik.
A Julianus-naptár szerint ma van karácsony,
vagyis Jézus születésének napja.
Karácsony napja csendes, családi hangulatban
telik el az ortodox hívők számára.
Az ünneplés január 6-án,
a böjt utolsó napjának reggelén kezdődött.
Az ortodox hívők tegnap este elégették
a karácsonyi tölgyfát, vagyis a badnjakot.
Tegnap január 6-a, péntek volt.
Ma az emberek a Hristos se rodi! - Krisztus megszületett!
szavakkal köszöntik egymást.
A válasz erre az, hogy Vaistinu se rodi! - vagyis Valóban megszületett!
A Julianus-naptár szerint is
a karácsony a család, a szeretet
és a remény ünnepe.
Az ortodox családoknál is nagyon sok
népszokás kapcsolódik a karácsonyi időszakhoz.
Az ortodox gyerekek egyik kedvenc szokása a korinđanje.
A kóringyáláskor a gyerekek
szenteste csapatokban járják
a település házait, verselnek és énekelnek,
a házigazdáknak áldott békés, karácsonyt kívánnak.
Karácsony napján a legtöbb
ortodox családnál sült húst esznek,
amit a férfiak még előző nap elkészítenek.
A háziasszonyok česnicát,
vagyis ünnepi kalácsot készítenek.
Karácsony napján már a délelőtti órákban
templomba mennek az ortodox hívők.


Égető vízhiány

Szabadkai Vízművek és Csatornázási Kommunális Közvállalat

Kiapadtak a kutak több vajdasági településen is a szárazság és az öntözés miatt, ezért több helyen jelentkezett vízhiány.

A kellemetlen helyzet azokat a háztartásokat érinti leginkább, amelyek nincsenek rácsatlakoztatva a központi vízhálózatra, a kutak ugyanis már nem képesek elegendő vizet szivattyúzni.
A kelebiai Majdán-tó egykoron remek fürdőhely volt, tele élettel. Mára viszont a tó medréből teljes mértékben eltűnt a víz. Ez is jól mutatja a talajvízszint folyamatos csökkenését. Kelebián nagyjából a háztartások felébe van bekötve városi vezetékes víz. A többiek viszont ásott kutak segítségével tudnak ivóvízhez jutni. Ők komoly problémába ütköztek az elmúlt száraz időszakban.
Kelebián a Cseh Károly utcában a háztartásoknak egyelőre nincs lehetőségük rácsatlakozni a központi vízhálózatra, a hetek óta tartó szárazság miatt viszont a kerti kutak már nem képesek elegendő vízhez juttatni az embereket.
Kávai Zsolt és családja a nyár folyamán három héten át küzdött vízhiánnyal. A szomszédjuk segítségével összekötötték a kerti csapokat, ami egy ideig elegendőnek bizonyult, de egy idő után csak a kút lejjebb ásása maradt az egyetlen megoldás: „Először úgy volt, hogy a szomszédból hordozgattunk vizet, hat literes pakkokban. Úgy fürdöttünk, mint régen, hogy melegítettük a vizet. Van egy kétéves kislányunk, és ez is nehézséget okozott, hogy őt kellett fürdetni. Aztán ahogy sikerült rácsatlakozni könnyebb volt, mert használhattuk a saját tusolónkat, meg a kádat is. A lejjebb ásása azért okozott gondot, mert nekünk bent van a garázsban a saht és szűkös a hely. Ott ez problémát okozott, mert nehéz volt elférni, hogy elvégezzük a munkálatokat.”
Rábaközi Tamás szintén a Cseh Károly utca lakója. Ő mindent megtesz, hogy takarékoskodjon a vízzel, a kertjében is csak a legszükségesebb mennyiséget használja fel. Szerinte a kutak lejjebb ásása csupán ideiglenes megoldás, ezért kezdeményezésére az utca lakói Szabadka város vezetőségéhez fordultak segítségért.
„A talajvizek egész Kelebián lejjebb mentek. Ez nem probléma azoknál a háztartásoknál, ahol van vezetékes víz. Viszont nálunk, akik a saját kútjainkból szivattyúzzuk a vizet, ez bizony probléma, mert elapadnak a kútjaink. Mi összeálltunk, és írtunk levelet a polgármester úrnak, Bakić úrnak, és küldtünk egy levelet Sugár György úrnak, a vízművek igazgatójának is. Röviden ismertettük a problémát, tehát tudnak róla, hogy Kelebián a talajvízszintek csökkenése miatt a kutak el fognak előbb-utóbb apadni. Kértük, hogy vezetékes vizet hozzanak el a mi utcánkba is, hiszen a szomszéd utcában van vezetékes víz.”
A kelebiai lakosok elmondták, egy rövid válaszlevelet kaptak a városvezetéstől, amiben arról tájékoztatták őket, hogy jelenleg nincs tervben a vízhálózat bővítése Kelebián.
A városi vízművek egyébként folyamatosan igyekszik bővíteni a vízhálózatot, az elmúlt időszakban a Vasutas, a Zorka, a Peščara és Makkhetes Helyi Közösségben is fejlesztettek. A vízhiány Vajdaság-szerte számos településen tapasztalható, és a helyzet az idő múlásával egyre rosszabb. A problémához az is hozzájárul, hogy a mezőgazdászoknak rengeteget kellett öntözni terményeiket, ami a talajvíz további csökkenését eredményezte.

Vízhiány Vajdaságban

Kiapadtak a kutak több vajdasági településen is a szárazság és az öntözés miatt.

Ezért több helyen jelentkezett vízhiány.
Kiapadtak a kutak, ami azt jelenti, hogy majdnem teljesen kiszáradtak.
Ez a probléma főleg azokban a háztartásokban van jelen,
amelyek nincsenek rácsatlakoztatva a központi vízhálózatra.
A kutak már nem képesek elegendő vizet szivattyúzni.
A kelebiai Majdán-tó régen nagyon jó fürdőhely volt.
Mára a tó medréből teljesen eltűnt a víz.
Kelebián a háztartások felébe van bekötve városi vezetékes víz.
A többi kelebiai háztartásban ásott kutak segítségével tudnak
ivóvízhez jutni.
Ezeknek a háztartásoknak komoly problémát jelent
az elmúlt száraz időszak.
A vízhiány nagy problémát jelent, mivel az emberek
nehezebben jutnak vízhez.
A kelebiai lakosok levelet is írtak a város vezetőségének,
amiben kérték, hogy vezessék be a vezetékes vizet.
A kelebiai lakosok elmondták,
egy rövid válaszlevelet kaptak a városvezetéstől.
A levélben arról tájékoztatták őket, hogy jelenleg nincs tervben
a vízhálózat bővítése Kelebián.
A vízhiány egész Vajdaságban több településen tapasztalható.
A helyzet az idő múlásával egyre rosszabb.


Készülődnek az iskolakezdésre a gyerekek és szüleik

Két hét múlva vége a vakációnak, hamarosan becsengetnek az iskolákban Vajdaság-szerte.

A nebulók lassan visszaülnek az iskolapadba, a szülőknek pedig néha komoly kiadással jár szeptember elseje. A Magyar Nemzeti Tanács által biztosított tanszercsomag augusztus végén, szeptember elején érkezik.
Fábián Petra szeptemberben kezdi a sulit. Szülei jóvoltából nemcsak új iskolatáskát és jégvarázsos noteszt kapott, hanem új tanulószobát is. A Majsai úti Általános Iskolában kezdi az első osztályt:„- Petra, azt mondtad nekem még a beszélgetésünk elején, hogy téged igazából Rozinak hívnak. Miért hívnak téged Rozinak?
- Azért, mert anya régen kérdezte, hogy kéket vagy lilát kérsz? Én meg azt mondtam, hogy rózsaszínt!
- Tehát akkor a rózsaszín a kedvenc színed?
- Nem, a kék, a fehér meg a narancssárga. De régebben még minden rózsaszín volt.
- Elsős leszel az idén, azt tudod-e már, hogy melyik lesz a kedvenc tantárgyad?
- Igen, a matek.
- Miért pont a matek? A gyerekek általában nem szeretik a matekot.
- Azért mert imádok számolni, ha kell, akkor százig is elszámolok.”
A tanszerek egy részét már beszerezték a szülők, de néhány kellék azért még hátravan.
Fábián Laura: „A kislányos gyerekszoba átalakult nagylányos tanulószobává. Ott tartunk, hogy élvezzük a nyarat, és azon gondolkodunk, hogy milyen tanszerekre van még szükségünk. Megkaptuk az iskolából a tankönyvek listáját, illetve nagyjából a tanszerlistát. Ezeket kell majd beszereznünk. Azt az információt kaptuk az iskolából, hogy a tankönyveket még ne szerezzük be, mert várjuk, hogy újabb kiadások, újabb fordítások megjelenjenek. A füzetekkel és más tanszerekkel kapcsolatban pedig szeptember másodikán foglalkozunk, mivel akkor az MNT-től megkapjuk a tanszercsomagot.”
A szabadkai papírkereskedésekben már javában tart a vásárlási láz. A beiskolázáshoz szükséges alapfelszerelés ára egy gyermek részére 1500-tól 4500-5000 dinárig terjed. Tolltartót legolcsóbban 200 dinárért vásárolhatunk, a legdrágább darab ebben az üzletben 1700 dinárba került. Egy-egy nebulónak 5-től 10 füzetet kell vásárolni, amelyeknek 30-tól 300 dinárig terjed az áruk. Az iskolatáskák között is nagy a választék.
Dragana Živković, eladó: „Ami az iskolatáskákat illeti, több gyártó termékei is kaphatók. Ezek árai 1000 dinártól egészen 8-9 ezer dinárig is terjednek, ezek már gurulós hátizsákok.”
Ami a tankönyveket illeti, a papírkereskedésben elmondták, elsőtől negyedik osztályig 5 és 8000 dinár között mozog a könyvek ára csomagonként, 5-től 8 osztályig pedig 10-től 15 ezer dinárt kell értük fizetni. Jelenleg több tankönyv jóváhagyása is folyamatban van. A tanév végén a nebulók a Rákóczi Szövetség és az MNT jóvoltából iskolatáskákat kaptak, amelyekbe hamarosan a tartalom is megérkezik. Augusztus végén, illetve szeptember legelején jön a Magyar Nemzeti Tanács tanszercsomagja, amelyben a szokásos felszerelés található meg. A gazdagon felszerelt tolltartó és a füzetek, illetve a számos más szükséges eszköz mellett idén először a Forum Könyvkiadó jóvoltában egy Mézeskaláccsal is kiegészül a csomag.

Készülődnek az iskolakezdésre a szülők is.

Készülődnek az iskolakezdésre a gyerekek is.
Két hét múlva vége a vakációnak.
Szeptember 2-án kezdődik újra az iskola egész Vajdaságban.
A szülők és a gyerekek már vásárolnak az iskolakezdésre.
Iskolakezdéskor sok kiadás van.
Kiadás az, amikor sok pénzt költ valamire az ember.
Iskolakezdéskor sok kiadás van a tanfelszerelésekre.
Tanfelszerelés például a füzetek, a ceruzák, az iskolatáska.

A Magyar Nemzeti Tanács tanszercsomagot fog ajándékozni az 1. osztályos diákoknak.
A tanszercsomagokat a diákok augusztus végén fogják elkapni.
Lesznek diákok, akik szeptember elején fogják elkapni a tanszercsomagokat.
A Magyar Nemzeti Tanács 1 hely, ahol az emberek segítenek a magyar nyelvű tanulóknak.
A Magyar Nemzeti Tanács rövidítése az MNT.
Az MNT tanszercsomagban füzet és tolltartó is lesz.
Az MNT tanszercsomagban lesz 1 Mézeskalács újság is.
A Mézeskalács 1 újság gyerekeknek.

A tanfelszereléseket a papírkereskedésekben lehet megvásárolni.
Van olyan papírkereskedés, ahol a legolcsóbb tolltartó 200 dinár.
Van olyan papírkereskedés, ahol a legdrágább tolltartó 1700 dinár.
Van olyan papírkereskedés, ahol a legolcsóbb füzet 30 dinár.
Van olyan papírkereskedés, ahol a legdrágább füzet 300 dinár.


Kétszáz gyermek kapott Télapó-csomagot Óbecsén

A Gyermekbarátok Egyesülete ajándékozta meg a rászoruló gyerekeket és a szüleiket édességgel, ruházattal, játékokkal és tisztálkodási szerekkel.

A Télapó osztott csomagot Óbecsén a Gyermekbarátok Egyesületének a szervezésében. Az általuk felkarolt gyerekek immár 19. éve örülhetnek ennek az ajándéknak.
Borsos Daniella: „Minden évben kapunk csomagot, van benne csoki, játék.”
A Gyermekbarátok Egyesülete által támogatott gyerekek heti rendszerességgel vesznek részt a szervezet felzárkóztató szociális-pedagógiai kisegítő programjain.
Zaj Mária: „Én, meg a testvéreim minden héten megyünk a játszóházba tanulni meg játszani is.”
Borsos Dóra gyerekei is részt vesznek ezeken a programokon: „Három gyerekem van, van egy 12 éves, meg 7 éves ikreim vannak, minden héten jövünk tanulni, nekünk ez nagyon sokat jelent.”
Helyi és németországi adományozók jóvoltából az idén összesen 200 gyermek és családja kapott csomagot.
Šormaz Izabella, az óbecsei Gyermekbarátok Egyesületének elnöke: „Az egyesületünknek az a célja, hogy az oktatással, a tanulással lépjünk ki a szegénységből, tehát nem csak a segélyeket osztjuk nekik. Ezért az ő családjaikra is gondoltunk, mert minden gyerek, aki be van kapcsolva a programba, a testvéreik is kapnak támogató csomagot, ugyanúgy a szülők is.”
A gyerekek egy részének a csomagokat házhoz viszi majd a Télapó.

200 gyermek kapott Télapó-csomagot Óbecsén

200 rászoruló gyermek és szüleik kaptak Télapó-csomagot Óbecsén.

Óbecse 1 község
és város
Vajdaságban.
A Gyermekbarát Egyesület
ajándékozta meg
a rászoruló gyermekeket
és szüleiket.
A Télapó-csomagban
édességek, ruhák,
játékok és tisztálkodási
szerek voltak.
Tisztálkodási szer
például a szappan,
a fogkefe, a fogkrém.
A Télapó osztotta ki
a csomagokat
a rászoruló gyermekeknek.
A Télapó 19. éve,
hogy megajándékozza
az óbecsei szegény sorsú
gyermekeket és szüleiket.
Lesznek olyan gyerekek
Óbecsén, akiknek
a Télapó házhoz viszi majd
az ajándékcsomagot.


A katolikus templomok továbbra is nyitva állnak a hívők előtt

A koronavírus-járvány miatt bevezetett intézkedések következtében a miséken résztvevő hívők számát korlátozni kell.

Emellett a templomban is kötelező a szájat, orrot eltakaró maszk viselése, a kéz- és lábfertőtlenítésre szolgáló fertőtlenítőszerek biztosítása, valamint kötelező a másfél méteres távolság betartása.
Az intézkedések értelmében a hívők csak a kijelölt helyekre ülhetnek le. Békeköszönéskor nem lehet érintkezni, az áldoztatás is kézbe történik, valamint el kell kerülni a templomon kívüli gyülekezést is - emelte ki Paskó Csaba kelebiai plébános.
A templomok nagysága, beltere alapján kell meghatározni, hogy hány személy vehet részt a miséken.
Paskó Csaba kelebiai plébános: „Mi például 71 embert le tudunk ültetni, illetve más templomokban is a 10 főt meg tudjuk haladni. Természetesen nem rendezvényekre vonatkozik ez, kizárólag istentiszteletre, tehát szentmisére vonatkozó rendeletek. Tehát nem fogjuk becsukni a templomainkat. A kis templomok nagyobb bajban vannak, hiszen ők kevesebb hívőt tudnak fogadni, nagyobb kvadratúrával rendelkező templomok többet. De így se tudunk mindenkit leültetni. Nekünk Kelebián az a szerencsénk, hogy van egy órási nagy karzatunk, illetve még plusz lent a templomtér. Tehát ilyen értelemben tudunk több embert befogadni.”

A templomok továbbra is nyitva vannak

A templomok továbbra is nyitva vannak a hívők előtt.

A templomokban továbbra is
tartanak miséket.
A koronavírus-járvány miatt
a templomokban is kötelező
a szájmaszk viselése,
és az 1,5 méteres
távolságtartás
az emberek között.
A templomokban
biztosítani kell a kéz-
és a lábfertőtlenítők
használatát.
A miséken meg van határozva,
hogy hány ember lehet bent
a templomban.
A miséken ki vannak jelölve
azok a székek,
ahova le szabad ülni.
Nem szabad
lekezelniük a hívőknek.
Áldozáskor is
a pap a hívő kezébe adja
az ostyát.


A húsvétot, Jézus Krisztus feltámadását ünneplik az ortodox hívek. Ez a nap a legnagyobb keresztény ünnep, egyben a legvidámabb is, hiszen a feltámadás az új reményt és a megváltást hozza az emberiségnek.

A tavalyi szigorú korlátozások után idén már lehetnek hívek a templomokban.
A pravoszláv szokások szerint az ünnepi ebédnél piros tojást törnek a családtagok, így remélve a bűnbocsánatot.
Húsvét vasárnapját ünneplik az ortodox hívek. Ez a nap a legörömtelibb keresztény ünnep a pravoszláv hívek számára is. Jézus a pénteki keresztre feszítése után a harmadik napon, vagyis vasárnap feltámadt, legyőzte a halált. Ezzel megadta az emberiség részére az örök élet lehetőségét.
Húsvétot a Julianus-naptár követői számára is a negyvennapos nagyböjt előzte meg, amivel Jézus sivatagi böjtjére emlékeztek. Ilyenkor tilos volt a húsételek fogyasztása, sőt zsíron vagy olajon készített ételektől is tartózkodtak a pravoszláv hívők. A nagyhétben Jézus Jeruzsálembe való bevonulására emlékeztek csakúgy mint a Gergely-naptár követői, majd nagypénteken miután Jézust keresztre feszítették, a leggyászosabb két nap következett. Ezeken a napokon az igaz hívek még szigorúbb böjtbe fogtak.
A harmadik napon, vagyis vasárnap Krisztus feltámadott, és halálával megváltotta az emberiséget a bűntől, győzelmet aratva a halál felett. Idén a szerb pravoszláv egyházban a járványügyi előírásokat betartva, már hívek előtt tarthatják az ünnepi liturgiákat Szerbia-szerte.
A böjt után húsvétkor ünnepi lakomával ünnepelnek a hívek. Leginkább bárányt fogyasztanak és főtt tojást, amelyek sajátos szimbólummal bírnak. Észak-Szerbiában a sonka készítése is szokásukká vált. A húsvéti szokások közül a pravoszlávoknál a tojásfestés és a tojáskoccintás a legnépszerűbb.
A pravoszláv hívők Hristos vaskrse, vagyis Jézus feltámadott köszöntéssel üdvözlik egymást és erre Vaistinu vaskrse vagyis Valóban feltámadt mondattal válaszolnak.

Ma május 2-a, vasárnap van.
Az ortodox is a keresztény valláshoz tartozik.
Szerbiában sok ortodox vallású ember él.
Ma van az ortodox húsvét, vagyis
Jézus feltámadását ünneplik az ortodox hívek.
Az ortodox hívek számára is ez a legnagyobb
keresztény ünnep.
Az ortodox hívek számára Jézus feltámadása
a legboldogabb napot jelenti.
Tavaly a koronavírus-járvány miatt
az ortodox hívek nem mehettek ezen a napon templomba.
Tavaly 2020 volt.
Idén már mehetnek templomba
a hívek az ortodox húsvétkor.
Idén 2021 van.
Az ortodox vallást pravoszlávnak is hívjuk.
A pravoszláv szokások szerint
az ünnepi ebédnél piros tojást törnek
a családtagok.
Ez azért van, mert így remélik a bűnök megbocsájtását.


A szárazság miatt már nyakunkon az allergiaszezon

A két hónapja elhúzódó csapadékhiány miatt idén az allergiaszezon is korábban köszöntött be. Rendkívül magas a szálló por koncentrációja, de a fákról a pollen is megjelent a levegőben.

Egyes becslések szerint a lakosságnak csaknem 60-70 százaléka küzd valamilyen allergiával. Idén tavasszal a korábbi évektől eltérően nem a pollenek okozzák a legnagyobb gondot, hanem a szálló por rendkívül magas koncentrációja, ami a hosszan tartó tavaszi szárazság következménye.
A száraz, szeles idő miatt nagyon sok a pollen és a por a levegőben. Az érintettek többségénél már megjelentek az allergia tünetei. Deák István: „Szenvedek, szedek is orvosságot ellene. Kimutatva nincs, de porallergia egy bizonyos szinten, bútor, stb., ilyen dolgok miatt van, aztán a nyárfának a virágja, és több mint valószínű, hogy más pollenekre is.”
Magyar Ilonka:„- Fulladok is, meg az orrom bedugul, már nem is tudok mit mondani, a szemeim bedagadnak, könnyeznek.
- Hogyan védekezik az allergia ellen?
- Van valami injekció, amit fel lehet venni, vagy vannak valami tabletták az allergia ellen, azt beveszed, érted? És akkor valamennyit segít. Ennyi.”
A nyír pollenkoncentrációja már többfelé elérheti a magas szintet. A kőris, a nyár, a ciprus-, és tiszafafélék pollenkoncentrációja is magas tartományban alakul. A juhar és a fűz virágpora közepes szinten van jelen a levegőben.
Milutinovics Noémi gyógyszerésztechnikus szerint egyre többen keresik az allergia elleni készítményeket: „Különböző tablettákat, orr sprayeket, orr cseppeket keresnek a páciensek. Viszketéssel, orrfolyással jelentkeznek.”
A pollenallergiákra pedig különféle tablettákat adnak a pácienseknek - tette hozzá.
Az allergia az immunrendszer egy túlérzékeny reakciója, amikor az olyan anyagok, amik egyébként nem okoznának semmilyen káros hatást, elindítanak egy folyamatot, ami kiváltja az allergiás reakciókat. Dr. Pajor Margit általános szakorvos szerint tavasszal általában a légúti rendszeren át bekerülő anyagok okoznak allergiás gyulladást: „Köszönve ennek a poros levegőnek, ahogy az eső, amint már említette, két hónapja már nem mosta ki a különböző szennyeződést, a port, az allergéneknek, ezeknek a kis mikropórusoknak nagyon nagy a koncentrációja a levegőben, mert a porhoz is hozzákapcsolódnak, hozzátapadnak ezek az allergének, amelyek most elsősorban a virágzó növényekről kerülnek a levegőbe.”
Amennyiben hullana csapadék, jóval enyhébbek lennének az allergiás reakciók - mondta a Magyarkanizsai Egészségház mentőszolgálatának vezetője, aki azt is hozzátette, hogy nemcsak az allergia okoz most gondot. Ugyanis a száraz, szokatlanul meleg idő miatt rengeteg munkája van az orvosoknak.

Korábban kezdődött az allergiaszezon

Korábban kezdődött az allergiaszezon, mert 2 hónapja szárazság van.

A szárazság azt jelenti, hogy nem esik az eső.
A szárazság miatt a levegőben nagyon sok a por.
A szárazság miatt a levegőben nagyon sok a pollen.
A pollen ugyanaz, mint a virágpor.
Tavasszal a virágzó fákon és más növényeken pollen van.
Tavasszal a nyírfán, a nyárfán és a fűzfán sok pollen van.
Fúj a szél, és sok pollen jut a levegőbe.
Az allergiaszezon azt jelenti, hogy sok ember allergiás.
Sok ember allergiás a porra vagy a pollenre.
Az allergiás ember tüsszög, szeme könnyezik, orra bedugul vagy folyik.
Az emberek nem örülnek, hogy korábban kezdődött az allergiaszezon.
Az emberek az allergia ellen tablettákat, orr sprayeket, orr cseppeket vásárolnak.
Az allergia ellen a tablettákat, orr sprayeket, orr cseppeket a gyógyszertárban lehet vásárolni.
Ha lesz csapadék, nem lesz olyan sok por a levegőben.
Ha lesz csapadék, nem lesz olyan sok pollen a levegőben.
Az emberek várják, hogy legyen csapadék.
Az eső is csapadék.


Véradási akció az MTTK-án

Szerbia-szerte jelentősen csökkent a kórházak vértartaléka az utóbbi hónapokban. Ezért is van kiemelten jelentős szerepe minden egyes véradási akciónak.

A Szabadkai Közkórház vérátömlesztő szolgálata rendszeresen, minden négy hónapban szervez önkéntes véradást a szabadkai Magyar Tannyelvű Tanítóképző Karon. Kedd reggel már 8 órakor megtelt az a tanterem, amelyet a véradók számára rendeztek be, akik mindezt megelőzően egy alapos orvosi vizsgálaton estek át.
Lakatos Dániel, az MTTK harmadéves hallgatója most adott vért másodszor. Egészségügyi középiskolát fejezett, így tisztában van azzal, mennyire fontos a véradás. Az első véradáskor még nagyon izgult, most viszont már teljesen nyugodtan érkezett, hogy gyarapítsa az életet mentők táborát. „Ezek az ijesztgetések, hogy mennyire fáj, meg hogy kellemetlen érzés, az annyira nem volt. Tehát jó eltelt, igazából nem volt fájdalmas.”
Sinkovits Richárd másodéves hallgatónak ez volt a 11-ik véradása, de azt mondta, Szegeden vérplazmát is adott: „Jó érzés az is, hogy tudok segíteni másokon, másrészt viszont a szervezetnek is kell ez a frissítés, hogy a vére frissüljön. Egészségügy középiskolát fejeztem, így valamennyit még emlékszek ezekre. Szerintem fontos, hogy a szervezet vére felfrissüljön, illetve másoknak ezzel tudunk segíteni, akik rászorulnak, legyen szó balesetről, vagy bármi másról.”
A terepi véradásokon a Szabadkai Közkórház vérátömlesztő osztálya dolgozóinak munkáját a szabadkai Vöröskereszt munkatársai és önkéntesei segítik. Nevena Lukić, a szervezet szakmunkatársa szerint a jelenlegi helyzetben nagy segítséget jelentenek azok az intézmények, ahol rendszeresen szerveznek véradási akciót. Ilyen a Magyar Tannyelvű Tanítóképző Kar is.
Nevena Lukić: „Nagy jelentősége van azért, mert a vértartalékok a minimumon vannak az egész országban. Ezért minden ilyen önkéntes véradási akción, amit a városunkban tartunk, fontos, hogy minél többen megjelenjenek. Ezek az ifjak pedig elsősorban egészségesek, fiatalok, tehát egyfajta célcsoport a véradás tekintetében.”
Önkéntes véradó lehet minden nagykorú, 18 és 65 év közötti egészséges személy, aki egy előzetes vizsgálaton esik át. Emellett kipihentnek kell lennie, és fontos az is, hogy egy keveset reggelizzen a véradás előtt, azt követően pedig ismét ennie kell és nagyobb mennyiségű folyadékot fogyasztania.

Véradási akció a szabadkai MTTK-n

Véradási akciót szerveztek a szabadkai MTTK-n.

Ma október 20-a,
kedd van.
Az MTTK 1 rövidítés.
Az MTTK a Magyar Tannyelvű
Tanítóképző Kar rövidítése.
Az MTTK 1 egyetem.
Egész Szerbiában
nagyon fontosak
a véradási akciók, mert
jelenleg a kórházakban
kevés a vértartalék.
Véradással emberi
életet lehet menteni.
A Szabadkai Közkórház
minden 4 hónapban
véradási akciót szervez
az MTTK-n.
Ma reggel 8 órától is
véradási akciót
szervezett
a Szabadkai Közkórház
és a szabadkai Vöröskereszt
az MTTK-n.
Egy tanteremben
történt a véradás.
Sok egyetemi hallgató
és tanár is vért adott
ma az MTTK-n.
A véradás előtt
az önkéntes véradókat
megvizsgálták az orvosok.
Önkéntes véradó lehet
minden nagykorú
egészséges ember.
18 és 65 év közötti
ember adhat vért.
Véradás előtt fontos enni.
Kipihenten kell
érkezni a véradásra.
A véradás után is
fontos enni, és még több
folyadékot kell inni.
Folyadék például
a víz, a gyümölcslé.


Egy-másfél hónap múlva elérhetjük a nyájimmunitást

Eddig Szerbiában mintegy egymillió 200 ezer vakcinát adtak be. 420 ezren pedig már a második oltást is felvették.

Ha a lakosság beoltása ilyen ütemben halad, egy-másfél hónap múlva elérhetjük a nyájimmunitást, jelentette ki szombat este Darija Kisić Tepavčević szerb munkaügyi miniszter, a köztársasági válságstáb tagja a horvát RTL-nek. A tervek szerint ezen a hétvégén 100 ezer ember veszi fel a koronavírus elleni védőoltás valamelyikét.

Darija Kisić Tepavčević azt mondta, hogy 1 vagy 1,5 hónap múlva elérhetjük a nyájimmunitást Szerbiában.

Darija Kisić Tepavčević a szerb
munkaügyi miniszter.
A nyájimmunitást közösségi
immunitásnak is lehet nevezni.
A nyájimmunitás olyan
védettség egy fertőző betegség
ellen, ami akkor jön létre,
amikor sok ember beoltatja magát
a védőoltással.
A koronavírus is fertőző betegség.
Szerbiában már több mint
1 millió ember kapta meg
a koronavírus elleni vakcinát.
Ha még több ember megkapja
a koronavírus elleni védőoltást,
akkor 1 vagy 1,5 hónap múlva
létrejöhet a nyájimmunitás
az országban.
Ez jót jelenthet, mert ha
kialakul a nyájimmunitás,
akkor kevesebb ember
kaphatja el a koronavírust.
1 hónap múlva április lesz.
Darija Kisić Tepavčević azt is
elmondta, hogy a tervek szerint
ezen a hétvégén 100.000 ember
veszi fel a koronavírus elleni vakcinát
az országban.
A hétvége szombat és vasárnap.
Ma február 21-e, vasárnap van.
Tegnap február 20-a, szombat volt.


Újraindul a házi betegápolás Szabadkán

A szolgáltatást a rendkívüli állapot bevezetésekor ideiglenesen beszüntették.

Most a szabadkai Gerontológiai Központ által alkalmazott egészségügyi nővérek és betegápolók folytatják a rászorulók ellátását. Ehhez az is hozzájárult, hogy sikerült elég védőfelszerelést és fertőtlenítőszert biztosítani. Ápolóból viszont kevés van, legalább négy újabb dolgozót szeretnének minél előbb foglalkoztatni.
Korábban az éppen felújítás alatt álló Gerontológiai Klubból indultak el mindennapos küldetésükre a házi betegápolást végző egészségügyi dolgozók. Most a kontaktusok mérséklése érdekében mindenki otthonról indul el, az előzetesen egyeztetett beosztás alapján, hogy az igénybe vevő mintegy 750 érintetthez eljussanak, és megfürdessék, illetve ápolják őket.
Az önkormányzati, a tartományi és a köztársasági hozzájárulásoknak köszönhetően van elég védőfelszerelés az ápolók terepi munkájához - mondta a szabadkai Gerontológiai Központ igazgatója, Nenad Ivanišević. A szolgáltatást a 65 év felettieknek biztosítják. A munkát egészségügyi nővérek, technikusok és ápolók végzik. Igyekeznek mindenkihez a legrövidebb időn belül eljutni: „Abban a szerencsés helyzetben vagyunk, hogy kerékpárt vásárolhattunk a dolgozóinknak, hogy szép időben minél gyorsabban, minél több emberhez eljussanak. Arra számítunk, hogy a házi betegápolás szolgáltatását nyújtó egészségügyi személyzet munkája zökkenőmentes lesz mostantól a város egész területén.”
Egyelőre azonban csak Szabadkán érhető el a szolgáltatás, a külvárosi településeken akkor indítják újra, amikor ismét működni fog a tömegközlekedés. Az állami szervek jóváhagyták új dolgozók felvételét is, ami szintén segíti a szolgálat működését: „Ebben a pillanatban 11 dolgozónk végzi ezt a munkát, egészségügyi nővérek és betegápolók. Azzal, hogy hamarosan 15 főre nő a szolgáltatást nyújtó munkásaink száma.”
Azok az idős polgárok, akik korábban is igénybe vették a házi betegápolást, és ismét szükségük lenne rá, minden munkanapon 7 és 14 óra között a 024/555-050-es telefonszámot hívhatják.

Házi betegápolás Szabadkán

A házi betegápolás
a rendkívüli állapot
bevezetésekor megszűnt
Szabadkán.
A házi betegápolást
a szabadkai Gerontológiai Központban
dolgozó egészségügyi nővérek
és betegápolók végzik.
A nővérek és az ápolók
kimennek a házakhoz,
ahol 65 évnél idősebb
emberek élnek.
A nővérek és az ápolók
megfürdetik és ápolják
az idős embereket.
A nővéreknek van elég
védőfelszerelésük
 és fertőtlenítőszerük is.
Ápolóból azonban kevés van.
Most 11 ápoló dolgozik
a szabadkai Gerontológiai Központban.
Még 4 ápolót foglalkoztatni akar
a szabadkai Gerontológiai Központ.
A nővéreknek és a betegápolóknak
750 emberhez kell elmenniük
Szabadka területén.
Az idős emberek
a betegápolás miatt
ezt a telefonszámot tudják felhívni:
024/555-050
Ezt a telefonszámot hétfőtől
péntekig lehet hívni
reggel 7 órától délután 2 óráig.


Visszatér-e ősztől a távoktatás?

Szeptember elsején indul a tanítás Vajdaságban, és az első félév december 23-ig fog tartani.

Hogy milyen körülmények között taníthatnak majd a tanárok, és lesz-e távoktatás a 2020/21-es tanévben, erről beszélt a Közügyekben Nyilas Mihály tartományi oktatási titkár.
Elmondása szerint az aktuális járványügyi helyzettől függ majd, hogy a hatóságok a távoktatás mellett döntenek-e.

Visszatér ősztől a távoktatás?

Szeptember 1-jén indul a tanítás Vajdaságban.

Az 1. félév december 23-ig
fog tartani az általános
és a középiskolákban.
Még nem lehet tudni,
hogy szeptembertől
milyen lesz a tanítás.
Ha visszatér
a koronavírus Szerbiába,
akkor lehet, hogy újra
távoktatás lesz.
Távoktatás az interneten
keresztül történik.
Ha nem terjed tovább
a koronavírus,
akkor rendes tanítás lesz
az iskolákban.
A távoktatás jól működött
Szerbiában, de a tanulók,
a tanítók és a szülők is
abban reménykednek,
hogy szeptembertől rendes
tanítás fog kezdődni.
A következő tanévre,
ami szeptemberben kezdődik,
már elkészült az iskolai naptár.
A következő tanév
a 2020/2021-es lesz.
Itt lehet elolvasni
a 2020/2021-es iskolai naptárról
szóló könnyen érthető hírt:


Norvég támogatás a fejletlen vidékeken élő szerbiai fiataloknak

Szerbiában 500.000 euróval támogatja a gazdaságilag fejletlen vidékeken élő fiatalok elhelyezkedését, illetve társadalomba való beilleszkedését a Norvég Királyság.

A projekt 91 szerbiai községet ölel fel, a többi között Ürögöt, Kishegyest, Hódságot, Titelt, Magyarcsernyét, Törökbecsét és Zsablyát. A 20-tól-100.000 eurós eszközökre március 8-ig pályázhatnak a projektbe bekapcsolódott települések lakosai.
Bővebb információ a www.norveskazavas.org.rs honlapon kapható.

Norvég támogatás a szerbiai fiataloknak

A Norvég Királyság pénzzel támogatja
azokat a szerbiai fiatalokat,
akik gazdaságilag fejletlen vidéken élnek.

Norvégia 1 ország Európában.
Norvégiát hivatalosan
Norvég Királyságnak hívják.
Gazdaságilag fejletlen vidék az,
ahol például kevés munkalehetőség van.
A pénzbeli támogatást
91 szerbiai község kaphatja meg.
A községhez több település tartozik.
A 91 szerbiai községhez tartozik
például Ürög, Kishegyes, Hódság,
Titel, Magyarcsernye, Törökbecse és Zsablya is.
Pályázni kell az interneten
azoknak a szerbiai fiataloknak,
akik meg akarják kapni
a pénzbeli támogatást.
2020.március 8-ig tudnak pályázni
a pénzbeli támogatásra
azok a szerbiai fiatalok,
akik gazdaságilag fejletlen vidéken élnek.
A pályázatban le kell írni például,
hogy miért és mire kell a pénzbeli támogatás.
Információt a pályázatról
ezen az internetes oldalon lehet olvasni:
www.norveskazavas.org.rs
Ez az internetes oldal szerb nyelvű.
Az olvasáshoz kérj segítséget
olyan embertől, aki tud szerbül.


Kerékpárok a gyerekeknek

Negyven kerékpárt adományozott a Magyar Katolikus Karitász a hajdújárási Lurkóház gyerekeinek, valamint hajdújárási és szabadkai nagycsaládosoknak. A segélyakció megvalósításában a Szabadkai Caritas is közreműködött.

A gyerekek és kísérőik az Ásotthalom-Királyhalom határátkelőhelytől egy kilométerre, a magyar oldalon találkoztak a Magyar Katolikus Karitász munkatársaival. A kerékpárok közül kedvükre válogathattak a gyerekek.
Józsa Előd:„- Nagyon örülök a kerékpárnak.
- Szeretsz kerékpározni?
- Igen, nagyon.”
Juhász Anna: „Nekem ez a bicikli nagyon megtetszett, a színe, meg nagyon szeretek biciklizni is. A tesóm segített, mert ő ért a biciklikhez. Nem is alacsony, pont jó a magassága is hozzám.”
A Magyar Katolikus Karitász a segélyakcióit a Szabadkai Caritasszal egyeztetve szervezi és bonyolítja le. Ezúttal is tőlük kért segítséget – mondta Ric Gábor, a Szabadkai Caritas igazgatója.
„Körülbelül tíz napja kaptuk a felkérést a Magyar Katolikus Karitász részéről, hogy segítsünk ezeket a kerékpárokat átjuttatni a határ másik oldalára. És most azért vagyunk itt. Itt vannak a Kolibri Nagycsaládos Egyesületnek, a Smile Nagycsaládos Egyesületnek és a hajdújárási Lurkóháznak a tagjai, gyerekei is.”
Fehér Noémi, aktivista, Smile Nagycsaládos Egyesület: „Azért vagyunk itt, hogy azoknak, akik nem tudták megoldani, hogy felhatalmazást csináljanak, hogy át tudjanak jönni a határon, vagy esetleg útlevelük nincs, mert nagyon sokan vannak, akiknek ez túl drága, vagy csak nem fért bele a napjukba, hogy átvigyük a bicikliket.”
Pálity Nataniel: „Igazából én azért jöttem, mert nagyon szeretek biciklizni, és szoktam is rendszeresen. Tehát ha van valami túra, én mindig ott vagyok, és szeretek segíteni az embereken.”
A Magyar Katolikus Karitász országos igazgatója elmondta, hogy már nem először találkoznak pártfogoltjaikkal, és most is szeretnék őket megörvendeztetni.
Écsy Gábor, a Magyar Katolikus Karitász országos igazgatója elmondta:  „Orvosmissziónk folytán már jó néhányszor jártunk itt az elmúlt években is, és láttuk azt, hogy nagy örömet tudnánk okozni nekik sok mindennel. Most úgy döntöttünk, hogy ezen a nyáron kerékpárokat hozunk, amivel szabadidejüket jobban leköthetik. És így sikerült negyven kerékpárt hoznunk és nekik ajándékoznunk.”
Az adomány átadását követően a gyerekek és kísérőik kerékpárra pattantak, és átkarikáztak a magyar-szerb határon.

Kerékpárok a gyerekeknek

Tegnap a Magyar Katolikus Karitász 40 kerékpárt adományozott a hajdújárási Lurkóház gyerekeinek.

Tegnap július 14-e, szerda volt.
A Magyar Katolikus Karitász a hajdújárási
és a szabadkai nagycsaládosoknak is
adományozott kerékpárokat.
Hajdújárás 1 falu Vajdaságban.
Nagycsalád az, ahol 3 vagy annál több gyerek van.
A gyerekek és kísérőik az Ásotthalom-Királyhalom
határátkelő magyar oldalán találkoztak
a Magyar Katolikus Karitász munkatársaival.
A gyerekek azt a kerékpárt választhatták,
amelyik a legjobban megtetszett számukra.
A gyerekek nagyon örültek az ajándék kerékpároknak.
A Magyar Katolikus Karitász a segélyakciót
a Szabadkai Caritasz segítségével tudta megszervezni.
A szervezők elmondták, hogy nagyon örülnek,
hogy kerékpárokat adományozhattak a gyerekeknek.
A kerékpárok átadása után a gyerekek és kísérőik
kerékpárokra ültek, és átbicajoztak a magyar-szerb határon.


Mennyire fűthetünk be a télen?

Borsos áron szerezhetjük be a tűzrevalót, és általában várnunk kell rá.

Lassan beköszöntenek a hűvösebb hónapok, és sokan még várják a tüzelőanyagot. A fatelepeken is nagy a nyomás, hiszen nem tudják a megfelelő időben beszerezni a fát, a vevők várnak, az árak pedig egyre csak nőnek.
Még mindig nagy a kereslet a tüzelőanyagra. Több környékbeli fatelepre is ellátogattunk, jelenleg van fa, az ára pedig 12 és 13 ezer dinár között mozog. Többségében bükk és tölgyfa a kínálat. Szenet még most is nehezen lehet kapni.
Sok fatelepen már várólista is van, akkora a kereslet a tüzelőanyagra. De vannak olyan családok is, akiknek már sikerült beszerezni a télire való tűzifát, vagy legalább egy részét. A Csicsman család is az egyik moholi fatelepen 5 köbméter fát már vett, a többi beszerzése folyamatban van. Igaz, az ára már így is nagyon borsos volt. Csicsman Tibor, Mohol: „Mi egy hónappal ezelőtt vettük meg ezt a fát, ami itt látható. 5 köbmétert vettünk, és ez 69 ezer dinárba került. Eléggé érezhető, hogy megdrágult a fa, mert a fizetések, azok nem igazán nőttek meg, a fa árának emelkedéséhez képest, és így egy kicsit nehezebb hozzájutni, meg nehezebb beszerezni is a fát.”
Mások szerencsésebbek, vagy tapasztaltabbak voltak. Szőke László moholi nyugdíjas mindig márciusban veszi meg a tüzelőanyagot. Az ára akkor még 7000 dinár körüli volt köbméterenként, de sok nyugdíjas még ezt is drágának találta. „Nálunk az a szokás, mivel a szakmám is különben ez, fatelepes szakmám van, és tudom, hogy időben be kell szerezni. Én már megvettem márciusban a fát, mert szeretem, ha áll kint egy két hónapot, olyankor szárad. Utána, mikor betároljuk, sokkal jobb vele tüzelni, száraz, nincs vele gond egyáltalán, a füsttel, a korommal, meg az ilyesmivel.”
A fa ára hetente változik, gyakran a kiszállítási napon szembesülnek a vevők az árakkal, viszont az energiaválságtól való félelmükben a magasabb árat is hajlandók kifizetni.

Mennyibe kerül a tűzrevaló?

Lassan megérkeznek a hűvösebb hónapok, és sokan még várják a tüzelőanyagot.

Igen drágán lehet beszerezni a tűzrevalót,
és legtöbbször várni is kell rá.
A fatelepeknek is nehéz dolguk van.
A fatelepek nem tudják a megfelelő időben
beszerezni a fát, ezért a vevőknek várniuk kell.
A tüzelőanyag ára pedig csak egyre növekszik.
Jelenleg a fatelepeken lehet fát kapni,
az ára 13 ezer dinár körül van.
Főleg bükkfát és tölgyfát
lehet venni a fatelepeken.
Szenet még most is nehezen lehet kapni.
Sok fatelepen már várólista is van,
olyan sokan keresik a tüzelőanyagot télre.
Vannak olyan családok akik már
márciusban beszerezték a fát olcsóbb áron.
Jelenleg a fa ára hetente változik.
Sokan félnek attól, hogy télen nem lesz
például gáz, ezért a magasabb árat is kifizetik a fáért.


Önkéntes véradás Vajdaságban

Az illetékesek felhívják a figyelmet, hogy a nyár folyamán megcsappannak a vértartalékok, így arra kérik az embereket, hogy éljenek a lehetőséggel, ugyanis a véradás életet menthet.

Önkéntes véradást szervez Vajdaság-szerte mától a Vajdasági Transzfúziós Intézet. Az intézet tájékoztatása szerint most leginkább Rh negatív vércsoportra van szükség. Szombatig más és más településeken várják az önkénteseket. Az időpontokat és a helyszíneket az érdeklődők www.transfuzija.rs internetes oldalon találják.

Önkéntes véradás Vajdaságban

Önkéntes véradás lesz több vajdasági településen.

Az önkéntes véradás nagyon jó dolog.
Az önkéntes véradáskor az emberből vért vesznek az orvosok.
A vért a kórházakba viszik.
Az önkéntes véradással megtudjuk menteni a másik ember életét.
Vannak emberek, akik sok vért veszítenek, és nekik kell a vér.
Az ember például 1 balesetben is tud sok vért veszíteni.
Ilynekor a véradás megmenti a másik ember életét.
A nyári hónapok idején kevés ember ment vért adni.
A mai naptól kezdődik az önkéntes véradás több vajdasági településen.
Ma augusztus 26-a, hétfő van.
Legjobban a Rh negatív vércsoportú emberek vérére van szükség.
Szombatig lesz az önkéntes véradás több vajdasági településen.
Szombat augusztus 31-e lesz.
Az inerneten meg lehet nézni, hogy mikor lesz önkéntes véradás.
Az interneten meg lehet nézni, hogy hol lesz önkéntes véradás.
Ezt a címet kell beírni az internetkeresőbe:
http://www.transfuzija.rs/index.php/davanje-krvi/raspored-akcija/nedeljni


Emléknapot ünnepelnek az aracsi pusztatemplomnál

A 18 órakor kezdődő ünnepi szentmisét Mellár József törökbecsei esperes-plébános celebrálja, ünnepi beszédet dr. Pásztor Bálint, a Vajdasági Magyar Szövetség elnöke mond.

A műsorban fellép Hajvert Ákos versmondó és az óbecsei Schola Cantorum Énekkar. A vajdasági magyarság legfontosabb szakrális emlékhelyén az ünnepséget a Magyar Nemzeti Tanács és a tordai Torontáltorda Alapítvány szervezi.

Ma tartják az aracsi pusztatemplom emléknapját

Az aracsi pusztatemplom emléknapját az idén július 28-án, vasárnap ünneplik.

Ma július 28-a, vasárnap van.
Az aracsi pusztatemplom az aracsi településről kapta a nevét.
Az aracsi pusztatemplom 1 templom romja.
A templomrom a vajdasági magyarság legfontosabb
vallási emlékhelye.
A szentmise délután 6 órakor kezdődik az aracsi pusztatemplomban.
A szentmisét Ft. Mellár József törökbecsei plébános tartja.
A plébános ugyanaz, mint a pap.
A mise után ünnepi kultúrműsorral várják a látogatókat.
A műsorban fellép Hajvert Ákos versmondó és
az óbecsei Schola Cantorum Énekkar.
Az emléknapon beszédet mond dr. Pásztor Bálint,
a Vajdasági Magyar Szövetség elnöke.


Megváltozik a kisérettségi

Milan Pašić oktatási miniszterhelyettes elmondta, ezentúl a kisérettségi kombinált tesztje helyett a nyolcadikosok az öt felkínált tantárgy egyikéből – történelemből, földrajzból, fizikából, kémiából és biológiából – vizsgázhatnak.

Az illetékesek szerint a változtatásnak köszönhetően a diákok motiváltabbak lesznek, mivel az általuk kiválasztott tantárgyból írhatnak tesztet, és ezáltal kevesebb stressz éri őket. Az anyanyelv és a matematika továbbra is kötelező.

Megváltozik a kisérettségi

Milan Pašić oktatási miniszterhelyettes elmondta, hogy megváltozik a kisérettségi Szerbiában.

Kisérettségit minden 8. osztályt
fejező tanulónak kell írnia.
A kisérettségi tudásfelmérő tesztet jelent.
Mostantól a nyolcadikosoknak
az 5 felkínált tantárgy egyikéből
kell, hogy megírják a tesztet.
Az 5 felkínált tantárgy a történelem,
a földrajz, a fizika, a kémia, a biológia.
A nyolcadikos tanuló az 5 tantárgy közül
egyet kiválaszt, és abból írja majd
a kisérettségi tesztet.
Az anyanyelv és a matematika teszt
továbbra is kötelező lesz a diákok számára.
A változásnak köszönhetően várhatóan
a diákok motiváltabbak lesznek
és kevesebb idegeskedés fogja őket érni
a kisérettségi tesztek írása idején.


A koronavírus még hosszú ideig velünk marad

Ebben a pillanatban nem lehet pontosan megmondani, hogy meddig fog tartani a koronavírus helyzet – mondta Goran Stevanović járványügyi szakorvos a Szerbiai RTV Oko című műsorában.

A belgrádi Fertőző és Trópusi Betegségek Klinikájának igazgatója kiemelte, hogy fel kell készülnünk arra, hogy ez az állapot hosszabb ideig is eltarthat, mert a vírus természetes úton nem fog eltűnni. Hozzátette: két módja van a vírus legyőzésének, ezek pedig a hatásos gyógyszer, vagy a védőoltás. A jelek szerint pedig egyik sem készül el a közeljövőben – tette hozzá Goran Stevanović.
Stevanović hozzátette, magas aktivitást mutat a koronavírus az utóbbi napokban, főként a nagyvárosokban és különösen Belgrádban. Véleménye szerint a fertőzöttek számának növekedésének alapvető oka az emberek közötti fokozott érintkezés és a távolságtartás elhagyása. Hozzátette, valamelyest megváltozott a fertőzöttek összetétele, míg korábban főként a könnyű klinikai képpel rendelkező fiataloknál jelentkezett a koronavírus, addig az utóbbi napokban a 25-30, esetenként 50 éves betegek körében terjed a kór, súlyos tüdőgyulladást okozva.
Dr. Goran Stevanović, igazgató, Fertőző Betegségek Klinikája, Belgrád: „Láthattuk az előző napokban, hogy jelentősen csökkent a védőfelszerelések használata, mindenek előtt a maszkoké, hogy újra eseményeket, összejöveteleket szerveznek, kisebb vagy nagyobb számú ember részvételével zárt helyeken a biztonsági intézkedések tiszteletben tartása nélkül, főként a maszk viselésének mellőzésével. Ez a fertőzöttek számának növekedésének egyik oka. A másik ok, ami pedig mindenütt a környéken, a környező országokban is látható, az maga a vírus természete, a fertőzöttek száma növekszik minden kapcsolatteremtéssel az országok között és az országon belül is. Amint elengedjük magunkat, helyet adunk a vírusnak, hogy tevékenykedjen a mi kárunkra.”

Verica Jovanović a Batut Közegészségügyi Intézet igazgatója a műsorban kiemelte, hogy a válságstáb a rendkívüli állapot bevezetését is fontolgatta. Hozzátette, hogy szigorúbb intézkedéseket csak azokon a területeken vezetnek be, ahol az a járványhelyzet miatt indokolt. Folyamatosan követjük a helyzetet és az intézkedések ennek függvényében lesznek alkalmazva – mondta Verica Jovanović.

Goran Stevanović azt mondta, hogy még sokáig velünk marad a koronavírus.

Goran Stevanović 1 szerb
járványügyi szakorvos.
Az orvos azt is mondta,
hogy nem lehet tudni,
meddig fog tartani
a koronavírus helyzet.
A koronavírus ellen
gyógyszerekkel
vagy védőoltásokkal
lehetne védekezni.
Sajnos még nincs gyógyszer,
és nincs védőoltás sem
a koronavírus ellen.
Az orvos elmondta,
hogy a napokban
újra egyre több ember
kapta el a koronavírust.
Főleg a nagyvárosokban,
és Belgrádban kapta el
több ember
a koronavírus betegséget.
Belgrád Szerbia fővárosa.
Az orvos szerint
azért van újra egyre több
koronavírusos beteg,
mert az emberek
nem hordanak maszkot,
és nem tartják a távolságot
egymás között.
Az orvos elmondta,
hogy jelenleg
a legtöbb koronavírusos beteg
25 és 30 éves kor között van
Szerbiában.
Az orvosok szerint,
az embereknek fontos
tartani a távolságot
egymás között,
és fontos a maszk viselete is.


Karácsony másnapja van

A kereszténység ezen a napon Szent István diakónusról, a kereszténység első vértanújáról emlékezik meg.

Jézus születését a katolikus egyház liturgiája nyolc napon keresztül ünnepli, karácsony másnapján azonban a liturgia fehér színe pirosra változik: a vér és a szenvedés színére. Az első keresztény vértanúra, Szent Istvánra emlékezünk. A hívek ilyenkor felköszöntik István nevű rokonaikat, ismerőseiket, és a szentmisén is részt vesznek.
Szabó Gizella, Bajsa: „A szentek miatt tartjuk ezeket az ünnepi napokat még, nem egy napból tart a karácsony, hanem ezeket a napokat is tartjuk még, úgyhogy templomba jövünk, misére, mert így is kevesen vagyunk, fogyunk, mert már az idősek vagy bírnak jönni, vagy nem, még örülünk, ha el bírunk jönni.”
Szent István vértanúságának története szerint a jeruzsálemi zsinagóga főtanácsa elé állították, mint Jézust, és ugyanazokkal a vádakkal léptek fel ellene. Mivel akkor is nyíltan hirdette Jézus istenségét, kihurcolták a városból és halálra kövezték. Tóth József, plébános, Bajsa: „Krisztus ügyét védelmezte, de egy idő után nyíltan, egyértelműen hitvallást tett, hogy Krisztus a mi Urunk és Megváltónk, az Atyaistennel egylényegű. Erre felvették a köveket, és tulajdonképpen meglincselték.”
A jeruzsálemi kapu, ahol utolsó útjára indult, a mai napig is az "István-kapu" nevet viseli.

Karácsony másnapja van

Ma december 26-a, hétfő van.
A keresztény hívek a mai napon
Szent Isvtánról, a kereszténység
első vértanújáról emlékezik meg.
Jézus születését a katolikus egyház 8 napig ünnepli.
Ezen a napon a vér és a szenvedés színe a piros.
Szent István Krisztus ügyét védelmezte,
azt mondta, hogy Krisztus a mi Urunk és Megváltónk.
Ez miatt Istvánt kővel dobálták és kivégezték.
A keresztény hívek ezen a napon
felköszöntik István nevű rokonaikat,
ismerőseiket és a szentmisén is részt vesznek.


Mesterséges megtermékenyítés Szabadkán

Megnyílt a Reproduktív gyógyászat és mesterséges megtermékenyítési részleg a Szabadkai Közkórházban. A részlegen korszerű berendezések és eszközök segítik a szakemberek munkáját.

Szerbia lakosságának 17 százalékát érintik a meddőségi problémák. Az észak-bácskai körzetben minden hetedik pár esetében jelentkezik valamilyen fogamzással kapcsolatos zavar - mondta Dr. Aleksandar Radulović, a Szabadkai Közkórház szülész-nőgyógyász főorvosa. Hozzátette, hogy a központ munkatársai szerint csak Szabadkáról és környékéről évi 50-től 70 beavatkozásra számítanak: „Megcsináljuk a kivizsgálást a pár mind két tagjánál. Majd mi nőgyógyászok stimuláljuk, és átnézzük a pácienseket. Aztán kipunktáljuk a petesejteket az embriológiai részlegben. Majd az embriológus elvégzi az inkubátorban az embrió tenyésztését, majd visszahelyezzük a méhbe a megtermékenyítés harmadik vagy ötödik napján.”
Szabadka Városa úgy döntött, hogy a negyedik megtermékenyítési próbálkozást finanszírozni fogja.
Bogdan Laban, polgármester, Szabadka: „A negyedik próbálkozást is finanszírozni fogja a város, valamint megemeltük a korhatárt 42 évről 44 évre. Szabadka Városa a második gyermek tervezésénél az első mesterséges megtermékenyítést is fizetni fogja.”
A központot a Nemzetközi Nőklub is támogatta.
Beatris Grozdanić, tag, Nemzetközi Nőklub: „Hallottuk, hogy a Szabadkai Közkórháznak van kapacitása és egy remek professzora, Aleksandar Radulović személyében, aki mesterséges megtermékenyítéssel foglalkozik.”
A beruházást a tartományi és a magyar kormány mellett Szabadka Városa is támogatta.
Zoran Gojković, tartományi egészségügyi titkár: „Minden 42 év alatti nő ingyenesen áteshet a mesterséges megtermékenyítésen. A tartomány ettől az évtől saját népszaporulati politikát folytat. Ennek köszönhetően a tartomány 45 éves korig támogatja a beavatkozásokat. Nem csak az első három alakalom lesz ingyenes, hanem még plusz három beavatkozás.”
A tartományi titkár hozzátette, hogy Vajdaságban a plusz három beavatkozás abban az esetben is ingyenes, ha már van gyermek a családban.

Mesterséges megtermékenyítés Szabadkán

Mesterséges megtermékenyítési részleg nyílt a Szabadkai Közkórházban.

A mesterséges megtermékenyítési részlegen
korszerű eszközök vannak.
Korszerű eszköz a legújabb
eszközt jelenti.
Mesterséges megtermékenyítésre
az a nő megy, akinek nem születhet babája.
Mesterséges megtermékenyítés
segítségével is születhet a nőnek babája.
Mesterséges megtermékenyítéshez
a nőnek nőgyógyászhoz kell mennie.
A nőgyógyász is orvos.
Szerbiában sok párnak nem születhet kisbabája.
A pár a nőt és a férfit jelenti.
Van olyan, amikor az 1. mesterséges megtermékenyítés
nem sikerül.
Van olyan, hogy több
mesterséges megtermékenyítés után
lesz csak a nőnek babája.
Szabadkán 45 éves korig mehet a nő
mesterséges megtermékenyítésre.
Szabadkán 4 mesterséges megtermékenyítési
próbálkozás ingyenes a nőknek.


Fokozott ellenőrzés a kávézókban, éttermekben

Az elkövetkező napokban fokozott ellenőrzésre számíthatnak a kávézók, éttermek és egyéb nyilvános helyek, hogy kiderüljön, tiszteletben tartják-e az óvintézkedéseket.

Május negyedikén nyitottak meg újra a kávézók és az éttermek Szerbiában, azóta azok teraszai szinte állandóan tele vannak. Sokan nem tartják be a koronavírus-járvány terjedésének megfékezése érdekében hozott előírásokat, elsősorban ezért fogják fokozottan ellenőrizni az óvintézkedések betartását az elkövetkező napokban.
A forgatás során pozitív példák is akadtak. Az egyik újvidéki étteremben minden előírást igyekeznek betartani, és a vendégek figyelmét is felhívják a kézfertőtlenítésre és a távolságtartásra.
Aleksandar Asimov étterem-tulajdonos elmondta: „Biztosítunk a lábbeli és kéz fertőtlenítéséhez szükséges szereket. Mindenki, aki leül nálunk, kap ilyen szert és fertőtlenítheti a kezét. A mosdókban van egy tájékoztató a helyes kézmosásról. A munkások a konyhán és a pincérek maszkot viselnek. Minden az előírásoknak megfelelően zajlik nálunk.”
Nem csak az egészségügyi ellenőrök kísérik figyelemmel az előírások betartását, hanem a minisztériumok és az önkormányzatok által alkalmazott összes ellenőr is. Az egészségügyi ellenőrök közül sokan a határokon voltak, most azonban lassan visszatérnek, ezért tudnak több ellenőrzést végezni az országban. Eddig mintegy 700 kihágást rögzítettek Szerbia szerte.
Jovan Mujić kávéházi menedzser: „Két-három alkalommal jártak nálunk, rögtön a nyitás napján. Május negyedikén kezdtünk ismét dolgozni. Első nap érkeztek, majd azt követően két nap múlva. Megdicsértek bennünket, mindent rendben találtak, így folytathattuk a munkát.”
A kávézók és éttermek mellett a fodrász- és kozmetikai szalonokat is felügyelik. Goran Stamenković szerint ugyanis a kozmetikai szalonokban eddig is előfordult már, hogy a szolgáltatást végző személyek nem viseltek maszkot, nem megfelelően használták a fertőtlenítőszereket, vagy nem volt belőle elég. Az egészségügyi miniszter segédje hozzátette, az alkalmazottak kötelessége, hogy felszólítsák a klienseket is az arcvédő használatára.

Szigorú ellenőrzések a kávézókban, éttermekben

A következő napokban szigorú ellenőrzések lesznek a kávézókban, éttermekben és más nyilvános helyeken.

Az ellenőrzések azért kellenek,
hogy kiderüljön,
betartják-e a szabályokat
a kávézók, az éttermek
és más nyilvános helyek.
Szabályok azért vannak,
hogy ne terjedjen tovább
a koronavírus az emberek között.
Május 4-én nyitottak újra
a kávézók és az éttermek
Szerbiában.
Május 4-e óta nagyon sok
ember jár kávézóba
és étterembe.
Sok kávézóban és étteremben
nem tartják be
a koronavírus-járvány
megelőzése miatt hozott
szabályokat.
Ilyen szabály például
a maszk viselése
és a kézfertőtlenítés
a kávézókban és éttermekben.
Ilyen szabály például
a 2 méteres távolságtartás
az emberek között
a kávézókban és éttermekben.
Vannak olyan kávézók is
és éttermek is, ahol
betartják a szabályokat.
A fodrász és a kozmetikai
szalonokban is
ellenőrzések lesznek
a következő napokban.


Hagyományos hittanos napot tartottak Csantavéren

Két évnyi szünet után, idén közel 600 vajdasági általános- és középiskolás diák részvételével zajlott az esemény.

A lelki nap fő témája az imádkozás és annak gyakorlata volt. De előadásokkal, beszélgetésekkel és sporteseményekkel is várták a diákokat.
Már kora délelőtt igazi diáksereg alakult ki a csantavéri Páduai Szent Antal templom előtt, ugyanis csaknem 600 tanuló várt arra, hogy elinduljanak a programok. Bárány Kornél izgatott érkezett, ugyanis első alkalommal vett részt az eseményen: „Remélem, hogy jó lesz. Szerintem jó lesz. Legjobban a sportokat és a kézműves programokat várom, ha lesznek.”
Tányi Nikoletta visszatérő résztvevőként érkezett az eseményre. Elmondta, időnként kifejezetten szükségét érzi annak, hogy részt vegyen a hasonló keresztény programokon: „Örülök, hogy eljöhettem. Várom az egész napot, mert látom, hogy ez a nagy templom itt van és várom, hogy bemenjek. Néha szeretek kicsit bemenni a templomba, azért mert szeretek ministrálni és szeretek bemenni a misére.”
Az esemény fő célja, hogy előadásokkal és csoportos beszélgetésekkel megerősítsék a tanulók Istenbe vetett hitét. Szöllősi Tibor temerini plébános a fiataloknak tartott előadásában az imádságra buzdította a hallgatókat: „Nagyon sok fiatal abbahagyja az imádságot. Megsértődik, mert nem azt kapja, amit kért az Istentől, vagy egyszerűen sok minden lebeszéli az imádságról, mások vagy valami szerencsétlenség, baj és abbahagyják az imádságot. Ezeken a történeteken keresztül, amiket mondtunk nekik, bátorítani akarjuk őket, hogy az imádság beszélgetés Istennel, és hogy milyen nagy dolog imádkozni.”
A lelki nap további előadásokkal, közös zenei dicsőítésekkel, csoportos foglalkozásokkal és sportokkal zajlott, majd a már előzőleg meghirdetett pályázatok eredményeit is elárultak, ahová rajzokat, fogalmazásokat és fényképeket vártak a diákoktól. A program zárásaként közös szentmisét tartottak.

Hittanos napot tartottak Csantavéren

Tegnap hagyományos hittanos napot tartottak Csantavéren.

Tegnap április 23-a, szombat volt.
Csantavér 1 falu Vajdaságban.
Két éves szünet után, idén 600 vajdasági
általános és középiskolás vett részt
a hittanos napon, Csantavéren.
Idén 2022 van.
A hagyományos hittanos nap fő témája
az imádkozás és annak gyakorlása volt.
Az imádkozás mellett előadásokkal,
beszélgetésekkel és sporteseményekkel is
várták a diákokat.
A diákok tegnap kora délelőtt már
a csantavéri Páduai Szent Antal
templom előtt várták,
hogy megkezdődjenek a programok.
Szőllősi Tibor temerini pap elmondta,
az esemény fő célja,
hogy a gyerekek megtanulják
mennyire fontos imádkozni
és Istennel beszélgetni.
A hittanos nap zárásaként közös
szentmisét tartottak tegnap a csantavéri templomban.


A szülők nem léphetnek be az iskolába

Milyen változásokat hoz a szeptember az új tanévben?

Ma kapják meg az iskolák a részletes tájékoztatást arról, hogy hogyan és miként indulhat újra a tantermi oktatás Szerbiában - erről beszélt tegnap este a szerb közmédia műsorának vendégeként Mladen Šarčević. Az oktatási miniszter azt mondta, a járványügyi helyzet határozza meg a tanítás módját. Szeptember 1-jétől a tanórák 30 percesek lesznek, de hogy pontosan hogyan néz majd ki az oktatás? Elmondjuk.
Még tavasszal szüntették be a koronavírus miatt a tantermi oktatást Szerbiában. Azóta online és a televízió képernyőjén keresztül tanulhattak a gyerekek, így is fejezték be a tanévet. A nyári vakáció után most viszont úgy néz ki, hogy végre ismét találkozhatnak élőben is osztálytársaikkal és tanáraikkal a diákok.
A válságstáb döntése értelmében szeptember 1-jétől, ha rövidített órákkal is, de megkezdődik az oktatás. Az illetékes miniszter által elmondottak szerint az alsós diákoknak naponta feltehetőleg négy órájuk lesz, az ötödikeseknek, a hatodikosoknak és a hetedikeseknek öt, a nyolcadikos diákoknak pedig naponta hat órájuk. Az órák között ötperces szünetet terveznek beiktatni, azzal, hogy a második óra után tartanák meg a 20 perces nagyszünetet. Amikor egy-egy tagozat elhagyja a tantermet, azt fertőtlenítik. A padokban egy diák ülhet, a padok közötti távolságnak legalább másfél méteresnek kell lennie. Mladen Šarčević, oktatási miniszter, Szerbia: „Szükségszerűek a rövidített órák. Ez idő alatt el lehet végezni az óra központi részét, a tananyag legfőbb elemeit át lehet adni a gyerekeknek. Emellett a tananyagot párhuzamosan sugározzák a televízióállomások is. Ha változás állna be, vagy egy komolyabb helyzetbe kerülnénk, akkor a gyerekek előtt már lesz egy másik terv is.”
A tantermi oktatással párhuzamosan az online oktatás is elkezdődne – mondta Mladen Šarčević. Az ellenőrzőket és a feleléseket az iskolákban szerveznék meg.
Ami a középiskolásokat illeti, a terv az, hogy egyik héten tantermi oktatáson vennének részt, a következő héten viszont online oktatáson.
A szülők szeptember 1-jétől nem léphetnek az iskolaépületekbe, a tanárokkal és az iskolaigazgatóval kizárólag az online térben kommunikálhatnak. Az iskoláknak azt javasolták, hogy augusztus 31-én, hétfőn, szervezzék meg a diákok és szüleik, valamint a tanárok személyes találkozóját, amelynek során a tanévkezdéstől hatályos óvintézkedésekkel is megismertetnék őket.
A miniszter a szülők segítségét is kérte. Még iskolába indulás előtt meg kell mérni a gyerek lázát, amikor pedig a nebuló belép az iskola épületébe, fel kell tennie a védőmaszkot, majd azonnal kezet kell mosnia.
A testnevelésórákon kizárólag olyan gyakorlatokat lehet végezni, amelyek során lehetőség van a javasolt távolság betartására, a csapatsportokat egyelőre mellőzni kell, ugyanúgy, mint a kórusokat, azaz az éneklést – áll a szerbiai válságstáb javaslatában.
Az oktatási miniszter mindehhez hozzátette, hogy amennyiben a diák nem viseli a védőmaszkot, először figyelmeztetik, majd megrovót kap, ha pedig továbbra sem hajlandó együttműködni, akkor kizárják az oktatásból.

A szülők nem léphetnek be az iskolába

Több új szabályt is be kell majd tartani a szeptemberi iskolakezdéskor.

Szeptember 1-jén,
kedden indul majd
a tanítás Szerbiában.
Ma kapják meg az iskolák
az információkat arról,
hogy hogyan fog kezdődni
a tanítás a tantermekben.
A járványügyi helyzet
határozza meg, hogy milyen
lesz a tanítás szeptembertől
Szerbiában.
A tervek szerint
szeptember 1-jétől
a tanórák 30 percesek lesznek.
A tervek szerint
az alsós diákoknak
minden nap 4 tanórájuk lesz.
Alsós diák az 1. osztálytól
a 4. osztályig járó diák.
Az 5.osztályba,
a 6. osztályba és
a 7. osztályba járó diákoknak
naponta 5 órájuk lenne
a tervek szerint.
A 8. osztályba járó diákoknak
6 órájuk lenne naponta.
A tanórák között
5 perces szünetek lennének.
A nagyszünet a 2. tanóra után
lenne, ami 20 percig tartana.
Amikor az osztályok
elhagyják a tantermeket,
akkor a termeket
fertőtleníteni kell.
A tanteremben
1 padban 1 diák ülhet.
A padok között
1,5 méteres távolság
kell, hogy legyen.
A szülők nem léphetnek be
az iskola épületébe
szeptember 1-jétől.
A szülők csak
az interneten keresztül
tudnak majd beszélni
a tanárokkal és
az iskolaigazgatóval.
Ezek az új változtatások
azért kellenek,
hogy ne kapják el
a koronavírust
sem a gyerekek,
sem a tanárok
az iskolákban.


Szent Pál, az egész Bácska védőszentje

Szent Pál, a Szabadkai Egyházmegye védőszentjének napja alkalmából tartottak ünnepi szentmisét a szabadkai Avilai Szent Teréz Székesegyházban. A misét Santo Rocco Gangemi, Szerbia új apostoli nunciusa celebrálta.

A szentmise a papok, a püspökök és más egyházi elöljárók ünnepi bevonulásával kezdődött.
A szentmisén a szabadkai Paulinum Püspökségi Klasszikus Gimnázium és Kollégium diákjai is tevékenyen vettek részt.
Pozder Damjan, tanuló, Paulinum Püspökségi Klasszikus Gimnázium és Kollégium, Szabadka: „Fontosnak tartom, hogy tartsunk ünnepi szentmiséket itt, a székesegyházban, és hogy sokan gyűljünk össze együtt ünnepelni. A feladatom a szentmisén a hívek könyörgése volt, azt kellett elolvasnom magyar nyelven.”
VI. Pál pápa 1968-ban, Szent Pál napján keltezte azt a dokumentumot, amelynek köszönhetően önállósulhatott a szabadkai egyházmegye, ám nem csakemiatt vált Szent Pál az egyházmegye védőszentjévé.
Szakály József, topolyai plébános: „Ez azon kevés dolgok közé tartozik, amely olyan magyar örökség, amely még a kommunista időszakban is megőrzött az itteni hagyomány, hiszen Szent Pál tisztelete sokkal régebbi, mint 1968, egészen a régmúlt időkre nyúlik vissza. A középkor óta Bácskának Szent Pál a védőszentje, hiszen a bácsi székesegyház és a bácsi káptalan Szent Pál tiszteletét mintegy beoltotta az itteni katolikus hívekbe, így tehát egész Bácska védőszentjeként tekintünk rá.”
Az ünnepi szentmisét Santo Rocco Gangemi, Szerbia új apostoli nunciusa mutatta be, aki a liturgia bevezető köszöntésében elmondta, különleges ünnepi alkalom ez az esemény számára, hiszen két hónapos szerbiai tartózkodása során, ez az első olyan mise, amelyet Belgrádon kívül mutathat be.
Santo Rocco Gangemi, Szerbia új apostoli nunciusa: „A nemzetek apostola az, aki ma a feltámadott oltára köré hív bennünket, és miközben felidézzük megtérésének emlékét, imádságunkkal mi magunk is kérjük az Urat, hogy tanúságot tegyünk az igazságról, és szüntelen az evangélium útján járjunk.”
Az apostoli nuncius üzente a hívekhez Szent Pál példájának követése volt, valamint az, hogy örvendjenek szüntelen az Úrban.

Szent Pál, az egész Bácska védőszentje

Ünnepi szentmisét tartottak a szabadkai Avilai Szent Teréz Székesegyházban.

Az ünnepi szentmisét Szent Pál napja alkalmából tartották.
Szent Pál a Szabadkai Egyházmegye védőszentje.
Szent Pál egész Bácska védőszentje is.
A szentmise a papok, a püspökök
és más egyházi személyek ünnepi
bevonulásával kezdődött.
A szentmisén a szabadkai
Paulinum Püspökségi Klasszikus Gimnázium
és Kollégium diákjai is részt vettek.
Az ünnepi szentmisét Santo Rocco Gangemi,
Szerbia új apostoli nunciusa mutatta be.
A nuncius pápai nagykövetet jelent.
Az apostoli nuncius bevezető köszöntésében elmondta,
hogy ünnepi alkalom számára ez a mai mise.
Ezt azért mondta, mert 2 hónapos
szerbiai tartózkodása óta ez az első olyan mise,
amelyet Belgrádon kívül mutathatott be.
Belgrád Szerbia fővárosa.


A szőtteseknek mindig lesz értékük - szövőtanfolyam Csókán

A szövés mesterségét sajátíthatták el az érdeklődők a csókai Móra Ferenc Magyar Művelődési Egyesület Százszorszép kézimunkacsoportjának szervezésében. A háromnapos tanfolyam célja a hagyományok és régi mesterségek továbbörökítése volt.

A szövés egy ősrégi mesterség, ami az emberi civilizációt folyamatosan végigkövette. Régen az ehhez hasonló keretek még hasított faágakból készültek, illetve a fonalat is sásból készítették.
A tanfolyam népszerűségét mi sem mutatja jobban, mint hogy a háromnapos eseményre több mint hetvenen jelentkeztek. Közöttük a Feketetóról érkezett Ábrahám Ildikó is, aki már régóta rajong a szövéssel készült pokrócokért és falvédőkért.
„Sosem próbálkoztam vele. Szeretném megtanulni, hogy hogyan is csinálták ezt régen és nagyon szeretem a szövést alapból, a mintázatát. Olyan mintát tudok beleszőni, amit én szeretnék.”
Kezdő és haladó szintén is zajlik a munka Simon Julianna kézműves oktató segítségével.
„Kezdőként sem nehéz elsajátítani a szövészetet azért, mert a legegyszerűbb módját kezdjük tanítani. Mi belenőttünk ebbe, mert a mi gyerekkorunkban otthon voltak szövőszékek, a rongyszőnyegek nem voltak ismeretlenek számunka. Viszont a mai technikák annyira fejlődtek, hogy remekművek is készülnek.”
A helyi Móra Ferenc Magyar Művelődési Egyesület díjmentesen bocsátja rendelkezésre az oktatáshoz szükséges eszközöket és alapanyagot.
Kiss Tóth Erika, az egyesület elnöke: „Minden, amit eleinktől örököltünk, amit ránk hagytak, azt nekünk kötelességünk továbbadni. Ez többé-kevésbé sikerül, azokkal az emberekkel, azokkal a közreműködőkkel, akiknek van hozzá érzéke, mert azért ezt sem tudja mindenki, ezzel sem tud mindenki foglalkozni. Ez, ami mi kapaszkodónk, ami esélyt ad arra, hogy ne vesszünk el.”
A szövőtanfolyam tartományi és önkormányzati támogatásokból valósult meg.

Szövőtanfolyam Csókán

Három napos szövőtanfolyam indult tegnap Csókán.

Tegnap október 19-e, szerda volt.
Csóka 1 város Bánátban.
A szövés mesterségét tanulhatják meg
az érdeklődők Csókán.
A tanfolyamot a csókai Móra Ferenc
Magyar Művelődési Egyesület
Százszorszép kézimunkacsoportja szervezte meg.
A szővőtanfolyam célja, a hagyományok
és a régi mesterségek népszerűsítése.
A szövés 1 ősi mesterség.
A tanfolyam nagyon népszerű,
hiszen több mint 70 résztvevője van.
A tanfolyamot Simon Julianna kézműves oktató vezeti.
A szővőtanfolyamhoz szükséges eszközöket
és alapanyagokat ingyenesen fel tudják használni a résztvevők.
Szövéssel lehet például pokrócokat,
szőnyegeket és falvédőket is készíteni.


Újraindulunk

Mától indul a tavaszi műsorrács a Pannon Televízióban és Rádióban, valamint a Szabadkai Magyar Rádióban is.

A Pannon Rádióban ismét a reggelisekkel ébredhetnek a hallgatók, a Presszó pedig 10-től jelentkezik. A Szabadkai Magyar Rádióban korábban indul a Napindító azoknak, akik korán kelők, de más műsorok is visszatérnek. Ez igaz a televízióra is, ahol mától újra jelentkezik a Közügyek.
A viccbombákkal ébredhettek a Pannon Rádió hallgatói, hiszen a téli szünet után újra jelentkezett a Pannon Reggeli. A műsor hétköznaponként 6 és 10 óra között várja a hallgatókat. A Presszó pedig 10-től jelentkezik. A Reggeli műsorvezetőinek heti legjobb poénválogatása is újra szól majd vasárnap délelőttönként, 9 és 12 óra között.
Brasnyó Zoltán, fő- és felelős szerkesztő, Pannon Rádió: „Újra jövünk érdekes témákkal, minél több vendéggel. És annyit elárulhatok, hogy folyamatban van az arculatváltás a Pannon Rádióban, ami a hangzást illeti, a hangzást határozza meg. Erre gondolok természetesen. Ezen jelen pillanatban is dolgoznak a kollégáink. Valamint természetesen visszajön a Fitt Zóna, ez egy szombatonként hallható műsor, Kókai Móni szerkesztésében. És a Csendháborítás is, Szlacki Csilla elektronikus zenei műsora péntek esténként. Valamint jönnek a filmzenék, jönnek a 80-as, a 90-es évek zenéi, a kétezres évek zenéi. Erre mind-mind sort kerítünk és mind-mind külön műsorlistát alakítunk ki ezekre a tematikus estékre, tematikus műsorokra.”
Ami a televíziót illeti, számos műsorunk visszatér a képernyőre: ismét lesz hétköznaponként 18,10-től Közügyek, hétfőnként Sporthétfő, péntekenként pedig Pannon Gazda. Híradókkal a továbbiakban is a megszokott időpontokban jelentkezünk a televízióban. De nem csak ezért érdemes velünk tartani.
Bálint Csaba, fő- és felelős szerkesztő, Pannon Televízió: „Hétfőn ugyanis az elkövetkező hetekben, illetve hónapokban is, egészen szerintem nyárig a Pannon Televízió dokumentum filmjeit tűzzük műsorra. Ez azt jelenti, hogy, ami az elmúlt időszakban, az elmúlt évek során készült film a mi berkeinkben, az mind műsorra kerül az elkövetkező időszakban. Ennek az időpontja mindig hétfő 21 óra, tehát a nyolc órai híradó után kerülnek műsorra.”
A Szabadkai Magyar Rádió is visszatér a megszokott kerékvágásba, ami azt jelenti, hogy 6-10ig Napindító, utána Mozaik 16 óráig.
Dédity Szuzanna, fő- és felelős szerkesztő, Szabadkai Magyar Rádió: „Visszatér sokak kedvence, szórakoztató műsorunk a Körhinta, ami 16:30-tól kezdődik és egészen egészen este 8 óráig szórakoztatja a hallgatókat a 107,1 MHz-en. Azok a műsorok, amelyek eddig szüneteltek, azok visszatérnek ettől a héttől, vagyis kéthetente hétfőnként a Napindító részeként jelentkezünk a Paragrafus című rovatunkkal, amiben jogi kérdésekre kaphatnak választ az érdeklődők, illetve vasárnaponként 9 és 11 óra között lesz hallható az Agrárvilág Kaszoli Violetta szerkesztésében.”
Egy szó mint száz, tartsanak velünk az elkövetkező időszakban is, mert számos jó műsorral készülünk nézőinknek és hallgatóinknak egyaránt, de honlapunkról, a www.pannonrtv.com-ról se feledkezzenek meg.

Újraindulnak a megszokott műsorok

Mától indul a tavaszi műsorprogram a Pannon Televízióban és Rádióban.

Mától indul a tavaszi műsorporgram
a Szabadkai Magyar Rádióban is.
Ma január 23-a, hétfő van.
A Pannon Televízióban több műsor is
visszatér a képernyőre.
Ilyen műsor például hétköznaponként
18:10-től a Közügyek című műsor,
hétfőnként a Sporthétfő, péntekenként pedig
a Pannon Gazda műsora.
Híradókat a megszokott időben nézhetnek
továbbra is, vagyis 17:30-kor és este 8 órakor.

A Pannon Rádióban mától újra hallhatják
a Pannon Reggeli csapatát.
A Presszó műsora pedig mától
délelőtt 10 órától várja a hallgatókat.
Újra hallható lesz szombatonként
a FittZóna című életmódmagazin
délután 2 órától.
A FittZóna műsorvezetője Kókai Mónika.
Újra hallható lesz a Csendháborítás is,
Szlacki Csilla elektronikus zenei műsora,
péntek esténként 10 órától.
A Reggeli csapatának heti legjobb beszélgetései is
újra hallhatók lesznek majd
vasárnap délelőttönként 9 óra és 12 óra között.

A Szabadkai Magyar Rádióban mától
korábban indul a Napindító műsor.
Újra hallható lesz az Agrárvilág műsora
és a Paragrafus is 2 hetente.

Tartsanak velünk a következő időszakban is,
mert sok jó műsorral készülünk
a nézőinknek és a hallgatóinknak is!


Új autó segíti a Fejlesztési Tanácsadó Központ munkáját

A többi között egy Ford márkájú személygépkocsival gazdagodott a Szabadkai Egészségház Fejlesztési Tanácsadó Központja. Ezen kívül a szabadkai Vojput Kft. digitális könyvtárral és új bútorokkal is ellátta a központot.

A szabadkai központ évente mintegy 1500 hat éven aluli gyermeket lát el, akik fejlődési gondokkal küszködnek.
A szabadkai Koza Eszter a 14 hónapos kisfia járásával és etetésével felmerülő problémákkal kapcsolatban fordult segítségért a Szabadkai Egészségház Fejlesztési Tanácsadó Központjához és azon belül a családközpontú Kora Gyermekkori Intervenciós csapatához.
„Ami nekem nagyon fontos volt, hogy nem kellett több helyre vinnem a gyereket és különböző szakemberekkel találkozni, hanem itt együtt meg tudták oldani, vagyis tudtak nekünk segíteni, mivel nemcsak egy szakember dolgozik külön-külön, hanem összedolgoznak.”
A szakemberek Kozáékat útmutatással, tanácsokkal igyekeztek ellátni, hogy kisfiuk fejlődését minél hatékonyabban támogathassák. Az intervenciós csapat 10-10 gyermekkel foglalkozik jelenleg óvodában és az egészségházban is.
Kiskároly Erzsébet, koordinátor, Kora Gyermekkori Intervenciós csapat, Szabadkai Egészségház: „Ez a módszer magába foglalja három intézmény együttműködését: az egészségügyi, a szociális központ és az iskoláskor előtti intézmény működését. Mondhatom, hogy ez a nemzeti program egy szorosabb együttműködést alakított ki úgy az intézmények között, mint a szakemberek között, hiszen közösen támogatjuk a családot.”
A szabadkai Vojput Kft. 4 millió dinárral támogatta a Szabadkai Egészségház Fejlesztési Tanácsadó Központját, amelyből egy személygépkocsit, valamint felszerelést vásárolhatott az intézmény.
Dr. Tatjana Popović, igazgató, Szabadkai Egészségház: „Büszkén elmondhatom, hogy a donáció révén a Fejlesztési Tanácsadó teljesen új felszerelést és új gépkocsit kapott, amely a gyerekek igényeit látja majd el, tehát integrált szolgáltatásokat nyújthat. Az autó a gyerekek igényei alapján a külvárosba is szállít majd és ez nagyon fontos. Ilyen eddig nem volt, ez újdonság.”
A szerb egészségügyi minisztérium már korábban összeállított egy kora-gyermekkori nemzeti fejlesztési programot, amely szerint Szerbiában minden regionális központ egészségházában egy Fejlesztési Tanácsadó nyíljon a szabadkai mintájára, amely már 1961 óta működik.
Dr. Vickó Ferenc, egészségügyi államtitkár, Szerbia: „Ez azért fontos nekünk, mert a kora-gyerekkori fejlődésnek a problémáival foglalkoznak és az intervenciók úgy bizonyultak a legjobbnak, vagyis a legmegfelelőbbnek, ha családi körben, esetleg az iskola előtti intézményekben bonyolódik le, mert ezzel a szülőket is erősítjük, mivel 365 nap alatt ott tudnak lenni segíteni a gyerekeken és sokkal könnyebben boldogulnak az életben.”
Szerbiában mintegy 60 ezer hat éven aluli, fejlődési zavarokkal küszködő gyermek él. Ennek mintegy 70 százalékát zárkóztathatja fel sikeresen az országban jelenleg mintegy 15 Fejlesztési Tanácsadó Központban dolgozó szakember.

Új autót vásárolhatott a Szabadkai Egészségház Fejlesztési Tanácsadó Központja.

Nemcsak új autót, hanem digitális könyvtárat és
új bútorokat is kapott a központ.
A szabadkai Vojput Kft. 4 millió dinárral
támogatta a Szabadkai Egészségház
Fejlesztési Tanácsadó Központját.
Ebből a támogatásból tudta megvásárolni
az új felszereléseket a szabadkai
Fejlesztési Tanácsadó Központja.
A szabadkai központ évente 1500 hat éven aluli
gyermek fejlesztésével foglalkozik.
A központban a szakemberek tanácsokkal
és hasznos információkkal látják el a szülőket,
hogy a gyermekek minél eredményesebben fejlődjenek.
A központ szakemberei jelenleg 10 gyermekkel
foglalkoznak az óvodában,
és 10 gyermekkel foglalkoznak az egészségházban is.
Az új autó a gyerekek igényei alapján
a külvárosba is szállít majd.
Korábban ilyen szolgáltatás nem volt a városban.
Ez nagyon fontos volt már a szülők
és a gyerekek számára is.
Szerbiában 60 ezer 6 éven aluli,
fejlődési zavarokkal élő gyermek van.
Az országban jelenleg 15
Fejlesztési Tanácsadó Központ működik,
ahol sikeresen fejlesztik
a fejlődési zavarokkal élő gyermekeket.